Ўзбекистонда ДХМнинг 39 та янги биноси фойдаланишга топширилган. Қирқинчи бино Косон туманида иш бошлади — ZiyoNews.uz\nЎзбекистонда Давлат хизматлари марказининг барча қулайликларга эга бўлган қирқинчи биноси Қашқадарё вилоятининг Косон туманида фойдаланишга топширилди. Бу ҳақда “Қашқадарё зиёкори”га Давлат хизматлари агентлиги вилоят бошқармаси матбуот хизмати хабар беряпти.\nМаълум бўлишича, жорий йил бошидан айни кунга қадар Давлат хизматлари маркази томонидан туман аҳолисига 65 127 та хизмат кўрсатилган. Натижада 882 та якка тартибдаги тадбиркор, 259 та юридик мақомга эга бўлган тадбиркорлик субъектлари ташкил этилган. Шунингдек, 3 та хорижий инвестиция иштирокидаги корхона ва 4 та қўшма корхона рўйхатдан ўтказилган. Ҳудудга жами бўлиб 4,миллиард 457 миллион сўм миқдорда инвестиция киритилган.\nКосон туман ҳокимлиги матбуот хизматининг ёзишича, тадбирда вилоят ҳокими Зафар Рўзиев ҳамда Давлат хизматлари Агентлиги директори Халилулла Тўрахўжаев иштирок этиб, туманда истиқомат қилувчи 278 минг 200 нафар киши учун бундай шароитларга эга давлат хизматлари маркази биноси жуда зарур эканлиги таъкидланган.\n— Бундай шарт-шароитга эга бўлган давлат хизматлари маркази ҳеч қайси туманда йўқ, — дейди вилоят ҳокими Зафар Рўзиев. — Имкониятларининг қадрига етишимиз керак.\nДавлат хизматлари агентлиги вилоят бошқармаси матбуот хизмати раҳбари Моҳидил Равшанаованинг маълумот беришича, бугунги кунга қадар Республика бўйича 39 та янги давлат хизматлари марказларининг бинолари фойдаланишга топширилган бўлса, бу қирқинчиси ҳисобланади.\n— Аммо мазкур бино вилоятимиз миқёсидаги замонавий, барча қулайликларга эга бўлган биринчи бинодир, — дейди Моҳидил Равшанова. — Марказда барча қулайликлар яратилган, инфо-киоск, электрон навбат олиш терминали, 20 та хизмат кўрсатиш ойнаси бўлиб, мижозларнинг навбатда туришининг олди олинган. Шунингдек ҳамкор ташкилотларнинг вакиллари ҳам шу ерда фуқароларни қабул қилиб, мурожаатларни кўриб чиқишлари учун шароитлар яратилган. Туман ФҲДЁ, нотариус бўлими, адлия бошқармаси, Бош вазир қабулхонаси, йўл ҳаракати хавфсизлик бошқармаси вакиллари учун алоҳида хоналар ажратилган бўлиб, фуқароларимиз шу ернинг ўзида барча саволларига жавоб олиш имконига эга бўлади. Бундан ташқари Марказда кутубхона, болалар майдончаси ҳам мижозларимизнинг вақтларини унумли ўтказишлари учун беминнат хизматда.


қарши кураш бўйича идоралараро комиссиясининг янги раҳбари Светлана Ортиқова раислигида мазкур комиссиянинг навбатдаги йиғилиши бўлиб ...\nБош прокурор ўринбосари лавозимида иш бошлаган Светлана Ортиқовага яна бир вазифа юклатилди. Энди у Жиноий фаолиятдан олинган даромадларни легаллаштиришга, терроризмни молиялаштиришга ва оммавий ...\n«Xabar.uz»да Бош прокурор ўринбосари, адлия катта маслаҳатчиси Светлана Ортиқованинг Бухоро вилоятида сайёр қабул ўтказганига доир хабар ... бохабарсиз. Қабул тафсилотлари мухтасар баён қилинар экан, унда Светлана Ортиқова журналистлар орасида «Синчалак» номи билан тилга олиниши ...\nводий вилоятларида сайёр қабуллар ўтказган Бош прокурор ўринбосари Светлана Ортиқова «нафас ростлаб» улгурмай, Бухорога йўл олди. Кетма-кет ...\nБош прокурор ўринбосари лавозимида иш бошлаганига кўп бўлмаган Светлана Ортиқова қатнашди. Оғир жазоларга оид жиноят иши ҳужжатлари бир ...\nЎзбекистон Республикаси Бош прокурори ўринбосари этиб тайинланган Светлана Ортиқова бир ҳафтадан буён водий вилоятларида юрибди. У аҳоли ...\nРеспубликаси Президентининг 2019 йил 7 ноябрдаги Фармонига асосан Светлана Ортиқова Ўзбекистон Республикаси Бош прокурорининг ўринбосари ...\nСенати раиси ўринбосари Светлана Ортиқова Бош прокурор ўринбосари этиб тайинланган. Бу ҳақда Kun.uz хабар бермоқда. Бироқ бу хабар ҳали расман тасдиқлангани йўқ. Светлана ... олиб борган. 2015 йил 20 январда президентнинг фармонига биноан Светлана Ортиқова сенатор этиб тайинланган ва шу йили у Олий Мажлис Сенати ...


Бартерга рухсат борми?\nБиз "X" ташкилотга хом -ашё сотамиз. Ҳозирги кунда бу ташкилот ҳисобида йўк, шунинг учун улар бизга товар билан қайтармокчи.\n1996 йилнинг 1 сентябридан бошлаб Ўзбекистон Республикаси доирасида маҳсулот етказиб бериш тўғрисида мавоза (бартер) асосидаги шартномалар тузиш тақиқланган (1996 йил 9 августдаги ПФ-1504-сон Президент Фармонининг 4-б.).\nФКда тарафларнинг келишувига мувофиқ мажбурият уни бажариш ўрнига воз кечиш ҳақини бериш (пул тўлаш, мол-мулк бериш ва шу кабилар) билан бекор қилиш ҳақидаги норма мавжуд (342-модда). Воз кечиш ҳақининг миқдори, муддатлари ва уни бериш тартибини тарафлар белгилайдилар .\nЛекин, товар бериш мажбурияти эвазига товар бериш ҳақидаги келишув назорат қилувчи органлар томонидан бартер сифатида баҳоланиши эҳтимоли мавжуд.\nОмбордаги ортиқча материалларни товарлар, ишлар ва хизматлар етказиб берувчилардан бўлган қарздорлик эвазига бериш мумкинми? Ушбу товарларни бошқа турдаги товарларга айирбошлаш мумкинми?\nМЧЖ шаклидаги кичик корхона келгусида текстиль маҳсулотлари ишлаб чиқариш мақсадида қурилиш монтаж ишларини амалга ошириш учун сотиб олинган қурилиш материалларининг эҳтиёждан ортиқчалиги аниқланган... Далее\nЯТТ фаолияти билан шугулланиш... Далее\nУч томонлама шартнома тузиш қонунийми, у кандай тартибда тузилади? Бундай шартноманинг намунаси борми?\nБизнинг бошқармамиздан бир ташкилот карздор (битимга асосан). Қарздор ташкилот қарзни тўлолмаганлиги учун бошқа ташкилотдан кафолат хати билан мурожаат килган. Шунга асосан, бошқарма уч томонлама шартнома имзоламокчи. ... Далее\nМЧЖ директорининг таътилга чиқиши ҳақидаги буйруқ таъсисчилар томонидан чиқариладими ёки бошқача тарзда расмийлаштириладими? Ушбу буйруқнинг намунаси борми?\nМЧЖ директори меҳнат таътилига чиқиши керак. МЧЖ директорининг меҳнат таътилига чиқариш тўғрисида тушунтириш берсангиз.... Далее


Ироқ ИШИДга қарши кураш учун қўшни мамлакатлар ҳудудига киришга тайёр\n14:21 / 08.03.2017\nИроқ Қуролли кучлари қўшни мамлакатлар ҳудудларида жойлашган ИШИД позицияларига иккиланмасдан зарба беради. Бу ҳақда Ироқ Қуролли кучлари бош қўмондони Ҳайдар Ал Ободий баёнот берди.\n"Мен қўшни мамлакатлар ҳудудидаги террорчиларга зарба бериш борасида ҳеч қачон иккиланмайман. Биз уларга қарши курашни давом эттирамиз", - деган Ал Ободий. Шу билан бирга, унинг қайд этишича, расмий Бағдод бошқа давлат суверенитетини ҳурмат қилади.\nФевраль ойи охирида Ироқ ҲҲК Суриянинг Ироқ билан чегарадош Албу-Камал ҳудудидаги террорчиларга ҳаво зарбалари берган эди. Ўшанда амалиёт икки мамлакат разведкаларининг олий даражадаги ҳамкорлиги натижасида амалга оширилгани ҳақида сўз борганди. Бағдод маълумотларига кўра, йўқ қилинган террорчилар Ироқ пойтахтидаги қўпорувчиликларга алоқадор бўлган.


Ўзбекистон Республикаси Давлат активларини бошқариш агентлиги томонидан 2019 йил 27-28 август кунлари баҳоловчининг малака сертификатини олиш учун навбатдаги малака имтиҳонлари ўтказилиши маълум қилинади.\nМанзил: Тошкент шаҳар, А.Темур кўчаси 6, Агентликнинг биноси (собиқ Шаҳар ҳокимияти биноси).\nНавбатдаги малака имтиҳонига хужжатлар талабгорларда 2019 йил\n22 августга қадар қабул қилинади.\nТалабгорлар томонидан 2019 йил 22 августдан кейин топширилган хужжатлар кейинги малака имтиҳон кунларига ўтказилади. Кейинги малака имтиҳони ўтказиш саналари қўшимча равишда эълон қилинади.\nМаълумот учун телефонлар: (+998 71) 259-22-87, 259-20-19


Чингиз Айтматов. Аскар бола (ҳикоя) | www.ziyouz.uz\nБош саҳифа Жаҳон насри онлайн антологиясиЧингиз Айтматов (1928-2008; Қирғизистон)Чингиз Айтматов. Аскар бола (ҳикоя)\nЧингиз Айтматов. Аскар бола (ҳикоя)\nУ беш ёшларида отасини биринчи марта кинода кўрди.\nБу воқеа ҳар йили совхознинг жун қирқими ўтказиладиган ўша катта қочарида содир бўлган эди. Қочар шифер билан ёпилган, у шундоққина адирнинг этагида, йўл ёқасида жойлашган бўлиб, узоқдан оқариб кўриниб турарди.\nАввалбек бу ерга онасига эргашиб ўйнаб келарди. Онаси, Жиянгул, совхознинг алоқа бўлимида телефонистка эди. Ҳар йили қирқим мавсуми бошлангач, у қирқим пунктига ёрдамчи бўлиб ишга жойлашарди. Бунинг учун Жиянгул ўзининг отпускасини ва экиш, қўзилатиш мавсумида коммутаторда кечаю кундуз иш вақтидан ташқари ишлаганлиги учун бериладиган дам олиш кунларини ҳам олиб, бу ерда ҳам қирқимнинг то охирги кунларигача тиним билмай меҳнат қилар эди. Жун қирқишга ҳақ тўлаш ишбай асосида бўлиб, яхшигина даромад олиш мумкин эди. Эри урушда ўлган бир бечора бева учун ҳар бир тийиннинг ўз ўрни бор-да ахир! Ҳалиям оила катта эмас, улар ниҳояти икки жон: ўзи-ю, боласи. Барибир каттами-кичикми, оила оила-да: озиқ-овқат, ўтин-чўп, кийим-кечак ва яна аллақандай нарсалар дегандай, ҳаммасини ўз вақтида ғамлаб қўйиш керак.\nТашлаб кетадиган кишиси бўлмаганлиги учун Жиянгул ўғлини ҳам ўзи билан бирга ишга олиб борарди. У эса бу ерда қирқимчилар ва чўпонларнинг ўзи тенги кир-чир босган болалари ва паҳмоқ юнгли чўпон ити билан куни бўйи чопқиллаб ўйнагани-ўйнаган эди.\nКунларнинг бирида Аввалбек қочарга кўчма кино келганидан биринчи бўлиб хабар топди ва бошқаларни ҳам кутилмаган бу қувончли воқеадан хабардор қилишга ошиқди:\n— Кино келди! Кўряпсизларми, ана кино келди!\nКино ишдан сўнг, қоронғи тушиши билан бошланди. Бунгача эса кутавериб унинг тоқати тоқ бўлди. Аммо кино ҳам ўйлаганидек уруш ҳақида экан. Қочарнинг тўридаги иккала устунга осилган оппоқ матода шиддатли жанг бошланиб кетди, ўқ овозлари гумбурлади, визиллаб осмону фалакка учаётган ракеталар тун зулматини яшиндек ёритиб, ер қучиб ётган разведкачиларни айнан ёритар эди.\nРакеталар ҳам тинди, разведкачилар яна олға ташланди. Пулемётчилар эса ярим тунда шунақаям ўқ ёғдиришардики, ваҳимадан боланинг нафаси ичига тушиб кетди. Ҳа, уруш деб мана буни айтса бўлади!\nУ билан онаси одамларнинг ортида, жун солинган кандир қопнинг устига ўтириб олишганди. Бу ёқдан, юқоридан яхши кўринарди. Унга қолса, албатта; шундоққина экраннинг ёнгинасида, совхоз болалари жойлашган биринчи қаторда ўтиргани маъқул эди. У бунга интилиб ҳам кўрди, аммо онаси уни ушлаб қолди:\n— Бас қил, эртадан кечгача югурганинг югурган, ўтир ёнимда,— деди-да, уни тиззасига олиб ўтирди.\nКиноаппарат лентани бир маромда ямлаб-ютар, уруш эса давом этарди. Одамлар уни чурқ этмай ҳаяжон билан томоша қилишарди. Онаси уларни мўлжалга олиб, яқин келаётган танкларни кўриб хўрсиниб кетарди. Шунда уларнинг ёнгинасида ўтирган аллақандай бир аёл ўзича пичирлаб қўйди:\n— Э, худо, нималар бўляпти, ўз паноҳингда сақла!..\nБулар Аввалбек учун унчалик қўрқинчли эмас, аксинча, баъзида, айниқса фашистлар ўққа учиб, кунпаякун бўлган пайтларда ҳатто завқли эди. Бизникилар қулаганда эса, бола уларнинг яна туриб, жангни давом эттириб кетишларига катта умид боғлар эди.\nУмуман олганда урушда кишиларнинг ўққа учишлари ўзгача бир томоша. Уруш-уруш ўйнаган болаларнинг айни ўзгинаси, югуриб бораётиб бундай йиқилишни унинг ўзи ҳам қойиллатади. Аммо ўзига яраша азоби ҳам бор-да, тўғрими, лат ейишинг мумкин, бироқ ҳечқиси йўқ, ирғиб турасан-у, яна ҳужум бошлайсан, оғриқни унутасан. Булар эса ўринларидан турмай йиқилган буйича ербағирлаб қолишар экан. Аввалбек ўққа учишнинг ўзгача йўлини ҳам биларди. Масалан, болалардан бирининг қорнига ўқ тегди деб фараз қилайлик. Шунда у дарҳол қулаб тушмайди, аввало қорнини ғижимлаб ушлаганча букчая бошлайди, сўнгра қўлидан қуролини тушириб юбориб, секин-аста ўт устига ағанаб тушади. Орадан сал ўтиб, «мен ҳали тирикман» дея яна жангга кириб кетади. Булар эса ётган бўйича ўринларидан туришмас экан.\nКиноаппарат лентани бир маромда ямлаб-ютар, уруш эса давом этарди. Энди экранда артиллериячилар пайдо бўлди. Улар қасир-қусур портлашлару бурқсиб ётган дуд аралаш оловли жанг майдонларини кечиб, тўпларни итариб-судраганча ён-бағирлардан, ўйдим-чуқурликлардан ўтиб тепалик сари танкларни тўғри нишонга олиб борар эди. Тепалик осмонни ярмисигача тўсиб турарди. Ана шу чўзилиб кетган қияликлар орқали қора қуюн, портлашлар аралаш бир тўда артиллериячилар олға томон ёпирилиб боришарди. Уларнинг бутун ҳаракатларидан, қиёфаларидан боланинг юраги ҳаприқиб, ачишиб, ифтихор туйғуларига тўлганча аллақандай даҳшатли ҳодиса юз беришини кутар эди. Тўпчилар ҳаммаси бўлиб етти киши эди. Улардан бири кўринишидан русларга ўхшамасди. Эҳтимол, онаси ишора қилмаганда, бола бунга эътибор ҳам бермаган бўлармиди. Онаси унга:\n—Кўряпсанми, буниси сенинг отанг,— деб шивирлади.\nШу дақиқадан бошлаб ўша жангчи боланинг отасига айланди. Шундан бошлаб бутун фильм у ҳақда, боланинг отаси хусусида ҳикоя қилди. Отаси унинг кўзига совхоз йигитлари сингари ҳали жуда ёш кўринарди; жуссаси кичкина, кулча юзли, кўзлари эса ўйнаб турарди. Тутундан қорайиб кетган юзида кўзлари ғазаб билан ёнарди, умуман, у туриш-турмуши билан арслондай паҳлавон, чаққон, шиддатли эди. Ана: у елкаси билан тўп ғилдирагини итариб борар экан, пастга ўгирилиб қаради-да, кимгадир: «Қани тезроқ шайланинг!» дея қичқирди. Унинг қичқириғи янги портлаш овозларини босиб кетди.\n— Ойи, бу менинг отамми? — сўради Аввалбек онасидан.\n— Нима деяпсан? — она унинг сўзини дарҳол тушунмади.— Тинчгина ўтириб томоша қил, ана, кўряпсанми?\n— У сенинг отанг, деб айтдинг-ку ўзинг.\n— Ҳа, албатта, у сенинг отанг. Аммо гапирмай ўтир, бошқаларга халал берма.\nҚаердан ҳам шу гапни айта қолди? Нега энди? Балким шунчаки, ўша дақиқаларда ўйламасдан, тасодифан, эҳтимол, ҳаяжон аралаш эрини хотирлаб шундай қилгандир. Бу тентак бола эса бунга ишониб ўтирибди: номаълум ва кутилмаган қувончдан саросимага тушиб, гўё жангчи отаси билан учрашгандай фахрланиб, унга меҳр қўйиб, ўзида йўқ қувониб ўтирибди. Ҳақиқий ота шунақа бўлади-да! Бу қаҳрамон — унинг отаси, ҳа, айни ўзгинаси! Баъзи болалар уни отаси йўқ деб масхара қилишар эди. Энди улар унинг отасини кўриб қўйишсин, майли, чўпонлар ҳам кўришсин! Бу чўпонлар қишин-ёзин тоғу тошларда кезиб юриб, болаларни ҳам дуруст танимай кетганлар. Аввалбек қўйларни қирқим пункти ҳовлисига ҳайдаб киритишга ёрдамлашар, чўпон итлари талашиб уришиб қолишса, уларни ҳайдаб юборар, чўпонлар эса турли хил саволларни ёғдиравериб болани жон-ҳолига қўйишмас эди. Ҳар қайси чўпон, улар оламда нечтаки бўлса, ҳаммаси ҳам, албатта, шундай савол беришарди.\n— Балли, балли, азамат, исминг нима?\n— Кимнинг ўғлисан?\n— Тўхтасиннинг ўғлиман!\nЧўпонлар гап ким ҳақида кетаётганлигини дарҳол англаб етишмасди.\n— Тўхтасинни? — эгардан энгашганча улар қайта суриштира бошлашарди. — Шошма-шошма, бу қайси Тўхтасин?\n— Мен Тўхтасиннинг ўғли бўламан,— дерди бола яна қатъий равишда.\nОнаси шундай амр этганди унга, ожиз бўлиб қолган бувиси ҳам, отангни исмини унута кўрмагин яна, деб унинг қулоғини чўзиб, адабини берарди. Жуда баджаҳл эди…\n— Ҳа-а, тўхта, тўхта, э, сен ҳалиги почта телефонида ишлайдиган жувоннинг ўғлимасмисан, шундай эмасми-а?\n— Йўқ, мен Тўхтасиннинг ўғлиман! — давом этарди у яна ўз сўзида қатъий туриб. Шунда чўпонлар гап ким ҳақида бораётганлигини фаҳмлай бошлардилар.\n— Дарвоқе, сен Тўхтасиннинг ўғлисан! Баракалла, ўғлим! Шунчаки биз сени кўрмоқчи бўлдик. Кўнглингга олма, йигит, йил бўйи тирикчилигимиз тоғда ўтади, сизлар эса бу ерда ўсиб-унаяпсизлар, бола-чақаларни ҳам танимай қоляпмиз.\nЭнди улар узоқ вақт унинг отасини ўзаро хотирлаб юрадилар. У фронтга жуда ёш кетган эди, шу боисдан ҳам кўпчилик уни яхши эслай олмасди. Ҳалиям, хайриятки, ундан ёдгорлик қолибди. Қанчалаб йигитлар фронтга бўйдоқ ҳолда кетганди, энди уларнинг номи фарзандларида абадийлаштирилмай қолди!\nМана энди онаси болага: «Кўряпсанми, буниси сенинг отанг» деб қулоғига шивирлаган лаҳзалардан бошлаб экрандаги жангчи унинг отаси бўлиб қолди. Бола уни беихтиёр ўз отасидай ҳис этиб, қалбига муҳрлаб олганди. Жангчи, чиндан ҳам, нимаси биландир отасининг армияда тушган суратига, пилоткадаги ёш аскарга жуда-жуда ўхшаб кетарди. Улар бу суратни кейинчалик катталаштириб, рамкага солиб осиб қўйишади…\nШу дамда Аввалбек отасига меҳрибон ўғил нигоҳи билан назар ташларди; унинг нозик қалбини ҳали бошидан кечмаган аллақандай қайноқ, муқаддас бир туйғу, болаларга хос меҳр ва қувонч чулғаб олган эди. Отаси экранда гўё ўзини ўғли кузатиб турганлигини сезгандай, гўё ўзининг кинодаги бир лаҳзалик ҳаётини, ўтган урушда қаҳрамонлик кўрсатган жангчини умр бўйи эслаб қолишини ва у билан мангу фахрланиб юришни истаётгандек эди. Шу дақиқалардан бошлаб уруш болакай учун томоша майдонидан ҳақиқий уруш майдонига айланди, одамларнинг ўққа учиб қулашлари ҳам унинг учун кулгули бўлмай қолди. Уруш қизигандан-қизиб, тобора даҳшатли тус олиб борарди. Бола эса энг яқин кишиси учун, эндигина топган қадрдон кишиси учун биринчи бор қўрқиш ҳиссини туймоқда эди.\nКиноаппарат чархи шириллаб айланар, уруш эса давом этарди, Олдинда ҳужумга ўтган танклар кўзга ташланди. Улар ғилдираклари билан ерни тилкалаб, даҳшат солиб, милларини бурганча йўл-йўлакай ўқ узиб боришарди. Бизнинг артиллериячиларимиз эса шу пайт ҳолдан тойиб, қурол-аслаҳаларини юқорига судраб чиқай деб қолган эдилар. «Тезроқ, тезроқ бўлинг, отажон! Танклар келяпти, танклар!» дея отасини шоширарди бола. Ниҳоят улар тўпларни тепаликка чиқариб олгач, ёнғоч буталари орасига жойлашиб, танкларга қарши ўқ ёғдира бошладилар. Танклар ҳам уларга қарши ўт очди. Улар кўпчилик эди. Даҳшатдан боланинг юраги ҳаприқиб кетди.\nГўё отаси билан бирга унинг ўзи ҳам олатасир отишмалар ичида юргандай туюларди. Аввалбек танклар қоп-қора тутун ичида ёнаётганда ғилдиракларидан занжирлари отилиб чиқиб кетганда ва рақиблар бир-бирига ўчакишиб даҳшат, адоват билан калла қилаётганларида, онасининг тиззасидан сакраб туриб кетарди. Бизнинг жангчиларимиз замбараклар ёнида ўққа учиб қулаётганларида у жим бўлиб, кесакдек қотиб қолди. Улар энди дам сайин камайиб бораётган эди. Онаси юм-юм йиғларди, унинг юзи қизиб, кўз ёшларидан жиққа ҳўл бўлиб кетган эди.\nКиноаппарат бир маромда тириллаб, лентани ямлаб ютар, жанг эса давом этиб, қизигандан-қизиб борар эди. Танклар тобора яқинлашиб келарди. Отаси тўп ўрнатилган станокка энгашиб, дала телефони трубкасига жон-жаҳди билан бақирганча ниманидир айтаётган эди, бироқ суронли отишмалар ичида бирон нарсани илғаб олиш мумкин эмас эди. Мана, жангчилардан яна бири замбарак ёнига қулаб тушди: у инграганча туришга ҳаракат қилиб кўрди, бироқ туртиниб яна йиқилди. Унинг қонидан ер қорайиб қолди. Ниҳоят, улардан икки киши — отаси ва бир жангчи қолди, холос. Улар яна бир бор, сўнгра қаторасига икки бор ўқ уздилар. Аммо танклар ёпирилиб келарди. Мана, замбаракнинг ёнгинасида яна бир снаряд ёрилди. Чақин ва зулмат. Бу гал ердан фақат бир киши, Аввалбекнинг отаси бош кўтарди, холос. У гандираклаганича яна замбарак сари ташланди. Ўзи ўқлаб, ўзи мўлжалга олди. Бу — у отган сўнгги ўқ эди.\nЯна экранни портлаш манзараси қоплаб олди. Бу сафарги чийиллаб учиб келган снаряд отасининг замбарагини бир чеккага улоқтириб ташлади. Бироқ ҳали унинг ўзи тирик эди. У гарангсиб, ётган еридан аранг туриб, куйиб, илма-тешик бўлиб кетган уст-бошда, қўлида гранатаси билан яқинлашиб қелаётган танкка қарши чиқди. У ҳеч нарсани кўрмас ва эшитмасди. Ниҳоят, сўнгги кучини тўплади.\n— Тўхта, ўтиш мумкин эмас! — деди у ва гранатани отишга ҳозирлаб, қўлини кўтарганча, алам ва нафрат аралаш афтини буруштириб, бир лаҳза туриб қолди.\nОна ўғлининг қўлини шу даража сиқиб ушлаган эдики, сал бўлмаса у инграб юборай дерди. Шунда Аввалбек онаси қўлидан ситилиб чиқиб, отасига ташланмоқчи бўлган ҳам эдики, танк пулемётидан ўқ ёғдира бошлади, отаси эса кесилган дарахт сингари қулаб тушди. У ерда ағнаганча туришга ҳаракат қилди ва қўлларини кенг ёзиб, яна чалқанчасига йиқилиб тушди…\nКиноаппарат бирдан жимиб қолди, уруш тўхтади. Фильмнинг биринчи қисми тугаган эди. Киночи лентани жойлаштириш учун чироқни ёқди.\nҚочарда чироқ ёқилиши билан ҳамма кўзларини қисиб, киприкларини пирпиратиб кино оламидан, уруш даҳшатларидан холи бўлиб, яна одатдаги ўз ҳолатларига қайтдилар. Шу пайт бола юнг солинган қоп устидан сирғалиб тушиб, қувончи ичига сиғмай:\n— Болалар, бу менинг отам! Кўряпсизларми? Менинг отамни ўлдиришди!!! — дея қичқира бошлади.\nҲеч ким буни кутмаган ва нима содир бўлганини ҳеч ким англаб етмаганди. Аввалбек эса тантанали овозда қичқирганча биринчи қаторда, экран қаршисида ўтирган тенгқур дўстлари сари чопиб борарди, уларнинг фикрини билиш бола учун жудажуда муҳим эди. Қочарда аллақандай ноқулай бир жимжитлик ҳукм сурарди. Илгари ўз отасини бирон марта ҳам кўрмаган бу мурғак бола қалбидаги беҳуда, алдамчи қувонч мазмуни ҳали одамлар қалбига етиб борганча йўқ эди. Ҳеч ким ҳеч нарсани тушунмасди, ҳамма саросимада, елка қисиб сукут сақларди. Киномеханик лента солинган тунука қутичани қўлидан тушириб юборди. У икки паллага бўлиниб, жаранглаганча ғилдираб кетди. Бироқ бунга ҳам ҳеч ким эътибор қилмади, киномеханикнинг ўзи ҳам уни ердан кўтариб олишга ошиқмасди. Ҳалок бўлган жангчининг ўғли эса ҳамон ўзиникидан қолмасди:\n— Ўзларинг кўрдиларинг-ку, у менинг отам!… Уни ўлдиришди!—дер эди бола одамлар қанчалик сукут сақлаб турганини кўриб, шунчалик ҳовлиққанча, ҳаяжонланган ҳолда. Нега улар Аввалбек сингари унинг отаси учун қувониб фахрланмайдилар?!\nКатталардан кимдир норози овозда:\n— Ҳе, тентак бола, бундай гапни зинҳор гапира кўрма! — деди.\nАммо бошқаси унга эътироз билдирди:\n— Нега ахир? Унинг отаси урушда ҳалок бўлгани ёлғонми?\nШунда қўшнининг ўғилчаси, дабдурустдан унга бор ҳақиқатни айтишга жазм қилди:\n— Э, бу сенинг отанг эмас. Нега мунча қичқирасан? Сенинг отанг эмас, у артист-ку, ишонмасанг анави киномеханик амакидан сўраб кўр.\nКатталар болакайни унинг қайғули ва ажойиб хом хаёлидан маҳрум этишни исташмади. Улар киномеханик воқеа қандай содир бўлган бўлса, ҳаммасини бемалол айтиб беришига умид қилишарди. Ҳаммалари унга ўгирилиб қарашди. Бироқ у иш билан жуда банд одамдай, аппаратга тикилганча кўзини узмай турарди.\n— Йўқ, у менинг отам бўлади, менинг отам! — дея тинчимасди бола бечора.\n— Қайсиси сенинг отанг? — дея яна баҳслаша бошлади ҳалиги қўшнининг ўғли.\n— У танкни ўққа тутди-ку! Наҳотки сен уни кўрмаган бўлсанг? У мана бундай қилиб йиқилиб тушди-ку!..\nБола ўзини ерга отиб, отаси қай тарзда йиқилганлигини думалаб кўрсатди. У қўлларини кенг ёзганча экран қаршисида ётиб олди.\nТомошабинлар беихтиёр кулиб юборишди. Бола эса кулмасди, ўлганга ўхшаб чўзилиб ётарди. Яна ноқулай вазият юзага келганди.\n— Бу нимаси, қаёққа қараяпсан, Жиянгул? — деди кекса бир чўпон аёл. Ва ҳамма беихтиёр Жиянгулнинг кўзларида ёш, қайғу-алам аралаш, мотамсаро жиддий қиёфада боласи томон бораётганини пайқади.\nУ болани ердан кўтариб олди.\n— Юр, болам, юрақол. У сенинг отанг, — деди Жиянгул оҳистагина шивирлаб ва ўзи билан бирга болани қочардан олиб чиқиб кетди.\nОй кўкка бўй чўзган эди. Тиниқ мовий тун қаърида тоғ чўққилари оқариб кўринарди, пастда эса гирдоб сингари бепоён даштлик ястаниб ётарди…\nФақат эндигина, ҳаётида биринчи бор бола жудолик дардини қалбдан тушуниб етганди. Уни ногаҳон урушда ҳалок бўлган отанинг чидаб бўлмас ғам-андуҳи чулғаб олган эди. У бирдан онасини қучиб, аламдан дод солиб йиғлагиси келди ва онасининг ҳам ўзига қўшилиб йиғлашига умидланди. Бироқ она ўзини бардам тутиб турарди. Бола ҳам муштчаларини қаттиқ қисиб, кўз ёшларини ичига ютган ҳолда йиғидан тинди.\nХудди мана шу дақиқаларда аллақачонлар урушда ҳалок бўлган ота боланинг қалбидан мангу жой олди, аммо буни боланинг ўзи ҳам билмас эди.\nАсил Рашидов таржимаси\n“Шарқ юлдузи” журнали, 1990 йил, 1-сон\nРукнларЧингиз Айтматов (1928-2008; Қирғизистон)\n← Аввалги Аввалги Ёқутхон Акрамова. Нурли кунлар сояси (ҳикоя)\nКейинги → Кейинги: Тошкентда Франция миллий байрами нишонланди


Америкаликлар Супербоулни томоша қилиш учун 14,6 млрд доллар сарфлайди – Kommers.uz\nБизнес\t10:30 | 8.2.22\nАмерикаликлар Супербоулни томоша қилиш учун 14,6 млрд доллар сарфлайди\nТелетрансляцияни кўриш нархи бир киши учун ўртача 78,92 долларни ташкил қилади.\nАмерикаликлар 2022 йилги Америка футболи кубоги — Супербоулни томоша қилиш учун 14,6 миллиард доллар сарфлайди. Бу ҳақда «Интерфакс» хабар берди.\nАмерика Миллий чакана савдо федерацияси (NRF) тадқиқотига кўра, америкаликлар 14 февралга ўтар кечаси АҚШ футбол чемпионати финали ёки Супербоулни томоша қилиш учун тахминан 14,6 миллиард доллар сарфлайди.\nШундай қилиб, харажатлар коронавирус пандемияси туфайли етти йил ичида энг паст кўрсаткич бўлган 2021 йил — 13,9 миллиард долларга нисбатан сезиларли даражада ошади. Энг юқори қиймат 2020 йилда қайд этилган — ўшанда америкаликлар 17,2 миллиард доллар сарфлаган.\nУмуман олганда, узоқ вақтдан бери соф спорт тадбири доирасидан чиқиб кетган ва оммавий маданият ҳодисасига айланган Супербоулни 184,5 миллион нафар катта ёшли америкалик томоша қилиши режалаштирилган ва телетрансляцияни кўриш нархи бир киши учун ўртача 78,92 долларни ташкил қилади. Бир йил олдинги кўрсаткич 74,55 доллар бўлган.\nАсосий харажатлар озиқ-овқат ва ичимликларга тушади — респондентларнинг 79 фоизи уларни ўйин учун махсус сотиб олишни режалаштирмоқда. Сўровномада қатнашганларнинг яна 11 фоизи кийим-кечак ва жамоа рамзлари туширилган бошқа атрибутларни сотиб олишни истаса, 8 фоизи заргарлик буюмларига сарфлайди. Деярли ҳар ўнинчи (9 фоиз) якуний ўйинга янги телевизор харид қилади, ҳар йигирманчи (5 фоиз) эса — янги мебель.\nРеспондентларнинг бешдан бир қисми (20 фоиз) ўйинни зиёфатда кўриш ниятида, 15 фоизи эса кубокни уйдан кузатади. Умуман олганда, 2021 йилдаги 62,8 миллионга нисбатан бу йил 90 миллионга яқин америкалик (уйда ёки ташқарида) зиёфатларга қатнашади ва сўралганларнинг яна 5 фоизи (13,7 миллион) финални барда томоша қилади.\nҚайд этилишича, 3–11 январь кунлари 7,7 минг киши ўртасида ўтказилган сўров натижаларига кўра, респондентларнинг 21 фоизи учун Супербоулнинг энг муҳим элементи ўйиннинг ўзи эмас, балки реклама ҳисобланади.\nСупербоул йилнинг энг оммабоп телетадбири бўлгани сабабли, энг йирик компаниялар кўпинча жаҳон юлдузлари иштирокида ушбу тадбир учун махсус реклама роликларини тайёрлайди. Бу йил 30 сонияли слотнинг нархи тахминан 6,5 миллион долларни ташкил қилади — ўтган йилга нисбатан 18 фоизга кўп.\nЛос-Анжелес чеккасидаги SoFi стадионида 100 мингга яқин одам ўйинни томоша қилиши мумкин, аммо бунинг учун улар антиковид қоидаларига риоя қилиши ва катта миқдорда пул тўлаши керак бўлади. Ўйин учун чипталарнинг аксарияти аллақачон сотилиб бўлган, қолган чипталар Viagogo сайтида 7100 доллардан бошланади. VIP секторига энг қиммат чипталар нархи 25 минг долларга етади.


Тошкентда “куёв навкар“ тўй маросимини ўтказганлик учун жиноят иши қўзғатилди - UzNews.uz\nКелин-куёв ва куёвнинг дўстлари тўй маросимидан ИИО бўлимига олиб кетилган. Юнусобод тумани прокуратураси томонидан жиноят иши қўзғатилган.\n28 март куни Юнусобод туманида куёв карантин қоидаларини бузган ҳолда, дўстлари билан “куёв навкар” тўй маросимини ўтказган. Бу ҳақда Бош прокуратуранинг жамоатчилик билан алоқалар ва ҳуқуқий ахборот бўлими бошлиғи Ҳаёт Шамсутдинов хабар бермоқда.\nМазкур ҳолат юзасидан Юнусобод тумани прокуратураси томонидан ЖКнинг 257-1-моддаси (Санитарияга оид қонун ҳужжатларини ёки эпидемияга қарши кураш қоидаларини бузиш) билан жиноят иши қўзғатилган. Тергов ҳаракатлари олиб борилмоқда.


БИРИ КИРИЛЛ, БИРИ ЛОТИН\nтортишади икки хотин...\nКўчага чиқинг, пештахтадаги ёзувлар, реклама баннерларига боқинг. Илми саводи бор одам жилла қурса 2-3 та хатони топиши тайин. Ҳеч бўлмаганда, «O‘», «G‘» ҳарфлардаги белгиларнинг аксари нотўғри қўйилганига гувоҳ бўласиз. «H» ва «Х» ҳарфларини қўллашдаги камчиликларимиз ҳақида айтмасак ҳам бўлар. Кимлар учундир бунинг фарқи ҳам бўлмай қолди. Ахир 24 йилдан бери лотин алифбосида ўқиб келаётган авлод саводи шу имлода чиқди-ку!\nҒалати пародия ёдимга тушди: Тортишади икки хотин,\nБири кирилл, бири лотин...\nҲар йили қоидалар, равишлар ўзгаради. Бирда кирилл, бирда лотин алифбоси ичида қолган тенгдошларимизнинг аксари ҳар иккисида ҳам бемалол хато ёза олишига нима дейсиз?\nРасман 2018 йил 15 майда тасдиқланган «Лотин ёзувига асосланган ўзбек алифбосини кенг жорий этиш ва янада такомиллаштириш бўйича Ҳаракатлар режаси»га мувофиқ, шу йил охирига қадар миллий алифбомизнинг ислоҳ қилинган янги лойиҳасини ишлаб чиқиб, тасдиқдан ўтказиш белгилаб қўйилган.\nШунгами, ОАВ ва ижтимоий тармоқларда тилшуносларимиз томонидан таклиф этилаётган айрим ўзгаришлар оммавий муҳокамаларга сабаб бўлди.\nМасалан, тилшунослар томонидан «Ch, ch» ҳарф бирикмаси ўрнига «Ç, ç» жорий этилиши муносабати билан алифбога «С» ҳарфини жорий этиш ҳам таклиф этилди. Бунда «Жон», «жўжа» сўзидаги «Ж» ҳарфи қуйидагича ифодаланади: con, cŏca. Шундай экан, янги имломиздаги CIZZAX, ANDICON каби сўзларни ўқишда чалкашликлар келиб чиқмаслигига ким кафолат беради?\nCh бирикмаси эса инглиз тилида Ч, француз тилида Ш, италян тилида К, немис тилида Х деб ўқилади.\nХуллас, жорий йилнинг 22 октябрь куни Алишер Навоий номидаги Тошкент давлат ўзбек тили ва адабиёти университетида «Лотин ёзувига асосланган ўзбек алифбосини кенг жорий этиш ва такомиллаштириш муаммолари»га бағишланган илмий-амалий конференцияда ниҳоят бир қарорга келинди.\nМаълумки, Алишер Навоий номидаги Тошкент давлат ўзбек тили ва адабиёти университети қошида тузилган Ишчи гуруҳ аъзолари икки йил мобайнида лотин ёзувига асосланган ўзбек алифбосини ислоҳ қилиш бўйича изчил иш олиб борди. Ўтган вақт мобайнида таниқли тилшунослар, турли мутахассислар, кенг жамоатчиликнинг алифбо ислоҳотига доир фикр-мулоҳазалари ўрганилди. Ишчи гуруҳга ҳамюртларимиз томонидан кўплаб фикрлар юборилди. Уларни таснифлайдиган бўлсак, алифбо ислоҳотчиларини уч гуруҳга бўлиш мумкин бўлади.\nМинимал ислоҳот тарафдорлари\nУларнинг наздида амалдаги алифбомизга деярли тегмаслик керак – фақат O‘, G‘ ҳарфларининг кўп муаммога сабаб бўлаётган қўшимча белгисини тўғриласак бўлди.\nНегаки, O‘, G‘ ҳарфларининг қўшимча белгиси (‘) билан боғлиқ бошоғриқ ҳаммани бирдай қийнаб келяпти: бу ҳарфларни ёзиш учун аввал O ёки G ҳарфини ёзиб, сўнг бир бармоғимиз билан Alt тугмасини босамиз ва бошқа бармоғимиз билан махсус код – 0145 ни терамиз. Яъни бир ҳарфни ёзиш учун олти марта клавиатура тугмаларига қўл урамиз.\nМўътадил ислоҳот тарафдорлари\nУларнинг фикрича, айни пайтда ўқиш ва ёзиш жараёнида турли англашилмовчилик ва қийинчиликларни юзага келтираётган O‘, G‘ ҳарфлари билан бирга Ch, Sh ҳарфларини ҳам тўғрилаш шарт. Чунки ана шу тўрт ҳарф туфайли бугун алифбо ислоҳоти кун тартибида турибди.\nМаксимал ислоҳот тарафдорлари\nУларнинг фикрига кўра, O‘, G‘, Ch, Sh ҳарфлари ўзгартирилиши ва алифбога Ĵ ундоши ва ı, ö, ü унлилари қўшилиши лозим. Чунки, дейди улар, биздан бошқа барча туркий халқларнинг алифбосида «эгизак», яъни узун ва қисқа унлилар бор, ўзбек тилида ҳам қалин ва юмшоқ И, Ў, У товушлари бор-у, аммо биз илғамаймиз, чунки алифбода акс этмаган, бу эса тилимизга хос бўлган сингармонизм ҳодисасининг йўқолишига олиб келяпти.\nБилдирилган ҳар бир фикрда асос борга ўхшайди. Аммо халқимиз бу каби жиддий ўзгаришларга тайёрмикан? Биз оммани баттар чалғитиб юбормаймизми?\nЧигал масалалардан бири: алифбомизда Сс ҳарфи йўқ, аммо у Ch бирикмаси таркибида ўз-ўзидан пайдо бўлиб қолади. Ўқитувчилар Ch бирикмасини болаларга қандай ўргатади – бу саволга жавоб йўқ.\nЎзбек тилида Ч ва Ш товушлари инглиз тилига нисбатан 3-5 баробар кўп учрайди ва бу ҳол Ch, Sh нинг матнда кетма-кет, ғуж бўлиб келишига сабаб бўляпти ва ўқиш-ёзишни қийинлаштиряпти. Shoshish, xushchaqchaq, ishchi, sharshara, achchiqtosh каби сўзларимизнинг ўзида 2-3 тадан Ch ва Sh бор. Инглизларга қулай бўлган Ch, Sh бирикмалари ўзбек тилида изма-из келиб, ноқулай ҳолатларни юзага келтирмоқда.\nШубҳасиз, алифбодаги ҳар бир ўзгариш каттагина қийинчиликларни келтириб чиқаради. Яъни шу пайтгача амалда бўлган ўзбек тили қоидаларини тубдан кўриб чиқиш, таҳрир қилишга тўғри келади.\nШу билан бирга, кирилл ва лотин алифбосида чоп этилган китобларни махсус дастурлар ёрдамида автоматик ўгириш имконияти йўқолади.\nЭнди алифбомизни мураккаблаштиришга ҳаққимиз йўқ. Чунки 1929 йилда 9 та унлили алифбони қабул қилиб, 1934 йилда учта унли ҳарфдан воз кечганмиз.\nҚисқача ифодаласак, ўзгаришлар бундай:\nЧ (Ch ch) — Ç ç шаклида ёзилади.\nNg — алифбодан олиб ташланади ва унинг талаффузи ўқитиш жараёнида алоҳида тушунтирилади. Чунки ng товуши ҳеч қачон сўз бошида келмайди, демак, унга Ng деб бош ҳарф белгилашимизга сира ҳожат, эҳтиёж йўқ.\nС алифбога киритилмайди. Ж битта бўлади, Ц алифбода акс этмайди. Чунки ц – барча туркий тиллар сингари ўзбек тили учун ҳам бегона товуш. Шу боис ҳанузгача бу товушни айтишга оддий одамларимизнинг тили келишмайди, халқимизнинг аксарият қисми Цц ни оддий Сс тарзида талаффуз қилади. Ўз вақтида Абдулла Қаҳҳордай атоқли адибимиз ҳам бу товушнинг миллий алифбомизга киришини мутлақо ёқламаган.\nАслида дунёдаги бирорта алифбони мукаммал деб бўлмайди, ҳар қандай алифбо муайян камчиликларга эга. Аммо имкон қадар уни халқ тилига яқинлаштириш, миллатнинг ягона тил воситасига айлантириш энг муҳим масала бўлиб қолади.


Инсультнинг аёлларда учрайдиган саккиз хил аломати - Yoshlar.com\nИнсультнинг аёлларда учрайдиган саккиз хил аломати\nИнсульт – жиддий ва жуда хавфли касаллик бўлиб, афсуски, ундан ҳеч ким ҳимояланмаган. Одамлар орасида шундай фикрлар борки, гўёки кексаларда инсульт хасталигига чалиниш эҳтимоли кўпроқ бўлади. Бироқ бу нотўғри тушунча, статистиканинг қайд этишича, ўлимга сабабчи бўлувчи бу касаллик ёшларда ҳам жуда кўп учрайди. Иккала жинс вакилларида ҳам бошланғич аломатлар бир хил бўлса-да, аёлларда инсультнинг шахсий билвосита белгилари мавжуд бўлади ва буларни, албатта, ҳар ким билиб олиш зарур. Бу эса, ўз навбатида, кимнидир ҳаётини сақлаб қолишга ёрдам бериши табиий.\nБиринчи белги: Беҳушлик ёки бош айланиши\nКоординация ва эс-ҳушни йўқотиш аёллар билан бирга эркакларда ҳам учраб туриши мумкин, бироқ аёлларда бу ҳолат жуда кенг тарқалган. Агар сизни бирдан бошингиз айланса, унда тиббий аломатлар турлича бўлиши мумкин. Лекин қандайдир ташқи омилларнинг таъсирисиз бу ҳол кузатилса – бу аёлларда инсультнинг муайян бир аломатлари бошланганидан дарак беради.\nИккинчи белги: Галлюцинация\nГаллюцинация (алаҳсираш) одатда акустик (эшитишга оид) ва визуаль бўлади, бироқ аёлларда кўпроқ таъм, ҳид ва сезгир ҳисларга нисбатан алаҳсирашлар кўп кузатилади. Одатда, инсонлар галлюцинацияни шизофрения ёки Альцгеймер каби руҳий хасталикларга тенглаштирса-да, аёлларда бу ҳолат кўпроқ инсульт аломатларини эслатади.\nУчинчи белги: Ҳолсизлик\nАгарда сиз мушакларнинг карахтлиги ёки тананинг бирон қисми санчиб оғришини сезсангиз – бу инсультнинг классик аломатларидан бири. Эркаклардан фарқли ўлароқ, аёлларда бу белги тананинг барча қисмига таъсир кўрсатиб, қайсидир аъзода кучли санчилишлар кузатилади.\nТўртинчи белги: Ҳиқичоқ тутиш\nБу аёлларда учраб турувчи энг қадимий ва кўп тарқалган белгидир. Одатда, ҳиқичоқ – сув ичганда ёки ўзидан-ўзи ғойиб бўлувчи зарарсиз ҳолат. Агар ҳиқичоқ тутганда кўкрак қафасингизда қандайдир оғриқ пайдо бўлса, бунга алоҳида эътибор қаратиш лозим.\nБешинчи белги: Ҳаяжонланиш\nКўпинча, ҳаяжонланиш ёки чалкашиш – аёлларда учрайдиган обсесиф (хирахандон) руҳий ҳолат саналади. Бу нутқ сўзлашдаги қийинчилик ва билим чалкашлиги каби вазиятларда ўз ифодасини топади.\nОлтинчи белги: Диққат марказни йўқотиш\nЯна бир тез пайдо бўлувчи аломат диққатни йўқотиш бўлиб, унда сиз таниш ерда йўқолиб қолишингиз ёки бирон жойда бутунлай йўқ бўлиб қолганингизни ҳис этишингиз мумкин.\nЕттинчи белги: Нафас қисилиши\nАгар нафас қисилиши - сизнинг одатий муаммоиз бўлмаса, умуман нафас олиш йўлларида аввал сизни ҳеч нима безовта қилмаган бўлса, демак бу аломатга (яъни тўсатдан нафас қисилиши) жиддий эътибор қаратиш лозим. У шунингдек, юрак оғриғи ёки қон босимининг ошиши каби оғриқлар билан бирга келиши мумкин.\nСаккизинчи белги: Оғриқ\nТананинг юқори қисми, хусусан, қўл, бел, бўйин ва жағдаги кучли оғриқ – энг очиқ-ойдин бўлган белгилардан ҳисобланади. Бу деярли 100 фоиз юрак хасталига боғлиқ бўлади. Мазкур ҳолат кўпроқ аёлларда кузатилади. Агар бу аломат сизда кутилмаганда содир бўлса, тез ёрдам чақиринг!\nКомментарии (0) | Добавить: 18.05.2016


Бобораҳим Машраб » ЎЗБЕК МИЛЛИЙ АКАДЕМИК ДРАМА ТЕАТРИ\n» Спектакллар » Бобораҳим Машраб\nМуаллиф: superadmin да 03 февраль, Бўлим: Спектакллар, кўришди 85\nМуаллиф – Ўзбекистонда хизмат кўрсатган маданият ходими Эркин Хушвақтов\nСаҳналаштирувчи режиссёрлар – Ўзбекистон халқ артисти, Давлат мукофоти совриндори, профессор Турғун Азизов, Ўзбекистон санъат арбоби Бахтиёр Тўраев\nСаҳналаштирувчи рассом – Ўзбекистон санъат арбоби Бахтиёр Тўраев\nЛибослар бўйича рассом – Севара Зуннунова\nМусиқа танловчи – Юнус Асқаров\nРежиссёр ассистенти – Ўзбекистонда хизмат кўрсатган маданият ходими Эркин Хушвақтов\nРежиссёр ёрдамчилари – Ахрор Алижонов, Жамолиддин Абдужабборов\nБиби Салима – Ўзбекистон халқ артистлари Малика Иброҳимова, Дилбар Икромова Ўзбекистонда хизмат кўрсатган артист Саида Раметова, актриса Феруза Бобоёрова\nБоборахим Машраб – артистлар Шарофиддин Музропов, Бахтиёр Юсупов, Наврўз Жумаев, Азиз Қобилов, Ғайрат Боймирзаев\nОфоқ Хўжа – артистлар Хамид Тошпўлатов, Аваз Қодиров, Дарвон Каримов\nКанизак – артистлар Зилола Гулямова, Шахноза Ходжимуродова, Саида Умарова\nМулла Боқий – артистлар Жамолиддин Абдужабборов, Азамат Хазратқулов\nМулла Соқий – артистлар Фирдавс Зияев, Шерзод Абдувалиев, Ахрор Алижонов\nОфоқ – артистлар Дилноза Кубаева, Шахло Темирова, Феруза Мустаева\nГадой – Ўзбекистонда хизмат кўрсатган артист Рустам Каримов, артист Бегзод Очилов\nМахмуджон – Ўзбекистон халқ артисти Теша Мўминов, артист Умид Турсунов\n1-Мулозим – артистлар Сухроб Хасанов, Исроил Мастонов\n2-Мулозим – артистлар Хамза Хасанов, Бекзод Очилов\nНа малакман, на фаришта, мен хам одам наслидан\nДевона қалб соҳиби Машраб Оллоҳнинг азиз ва буюк мавжудоти бўлмиш инсонни улуғлайдиган замонлар келишини орзу қилди. Халқда адолат барқарор бўлишини истаб, ҳақиқат найини куйга солди. Дардкаши ҳам, сирдоши ҳам, севган ёри ҳам Оллоҳ бўлди. Бир кўнгил иморатини, минг макка зиёратидан афзал деб билди.\nТавофи олами дил қил жаҳонда ҳар башардин сен,\nАгар бир дилни оғритсанг, юзар Каъба бузулмасму.\nМашраб ўз дунёсига ғарқ бўлган, инсонларда софликни, шаффофликни ахтариб гирён бўлган, халқ юз-кўзида фақат ҳақиқатни излаган, қалбининг қўрига Оллоҳни муҳр этган телбанамо дарвешдир. У дарбадарликда ҳузур топди. Ички туғёнларини куйга солиб енгил тортди. Дард-ҳасратларидан дунёга сиғмай баралла, баралла ва яна баралла куйлади. У шунинг учун ҳам Машрабдир.\nМашраб орзу қилган замонлар келди. “Агар халқимиз биздан рози бўлса, Яратган ҳам албатта рози бўлади” – дея, донишманд халқини севадиган, ардоқлайдиган халқпарвар Президентимиз бошимизга соябон бўлди.\nБобораҳим Машраб ғазал мулкининг султони Алишер Навоийдан кейин ўзбек мумтоз адабиётига янги руҳ ва ўзига хос оҳанг ва тасвир гўзаллигини олиб кирган сўз санъаткоридир. Мустақиллик йилларида барча азиз сиймоларимиз каби Машраб шахсиятига ҳам адолатли баҳо берилди. Машраб таваллудининг 360 йиллиги тантанали нишонланди. Машраб шеъриятига хос хусусият шундаки, унинг шеър ва ғазалларида Оллоҳга бўлган ишқ тараннум этилади. Машраб шеърияти ҳали тўлиқ кашф қилинмаган бир хазинадир. Бу шеърият билан қанча кўп тиллашса ва диллашса, инсон ўзлигини ўшанча теран англаш имконига эришади, шахс ва жамият, одам ва олам, Ҳақ ва банда муносабатларини тўғри мушоҳада айлаш даражасига кўтарилади.


17:12 / 16.03.2019\nОзарбойжон пойтахти Боку шаҳрида спорт гимнастикаси бўйича жаҳон кубогининг навбатдаги босқичи ўз якунига етиб бормоқда. Бугун регламентга белгиланганидек, аёллар ўртасида таяниб сакраш бўйича финал босқичи бўлиб ўтди, деб хабар қилмоқда Миллий олимпия қўмитаси.\nФиналчилар орасида фақатгина америкалик Жейд Кэри Чусовитинанинг натижасини яхшилай олди холос. Шу тариқа Чусовитина мусобақанинг кумуш медалини қўлга киритмоқда. Шоҳсупанинг учинчи поғонасидан мексикалик Алекса Морено жой олди.\nВакилимиз энди 20-23 март кунлари Дохада бўлиб ўтадиган навбатдаги жаҳон кубоги босқичига йўл олади. Янги регламентга кўра, айнан ушбу мусобақалар Токио-2020 Олимпиадаси квалификациясининг босқичлари ҳисобланади.


Кичик гуноҳни доимий қилиб юрган кишидан кўра, битта катта гуноҳни содир этиб, дарҳол ундан қайтган ва қайта такрорламаган кишининг афв этилиши умидлироқдир. Бунинг мисоли шуки, сув томчилари давомли равишда битта тошнинг устига томчилаб турса, тошда из қолдиради. Агар ўшанча миқдордаги сувни бирданига тошнинг устига қуйилса, тошда из қолмайди. Шунинг учун Расулуллоҳ соллаллоҳу алайҳи васаллам: "Амалларнинг яхшиси, гарчи оз бўлса ҳам, давомлисидир", - деганлар (Бухорий, Муслим ривояти).\nНарсалар ўз зидди билан юзага чиқади. Гарчи оз бўлса ҳам, давомли бўладиган амал фойдалидир. Кўп бўлиб, тўхтаб қоладиган амалнинг қалбни нурлантириб, поклашдаги манфаати камдир. Шунингдек, кичик гуноҳ агар давомли содир этилса, қалбнинг қорайишини кучайтиради. Давомли кичик гуноҳларсиз тўсатдан катта гуноҳ қилиш кам учрайдиган ҳодиса. Масалан, зинокор аввало, аёлнинг кўнглига қўл солади, уни шаҳвоний суҳбатларга чорлайди, тегажоқлик қилади... Кейин иш зинога бориб тақалади. Аксинча бўлиши кам учрайди. Ёки кўнгилда душманлик ва нафрат сақламасдан туриб, дафъатан бировни ўлдириш ҳам деярли учрамайди. Билгилки, ҳар қандай катта гуноҳ олдинроқ ё кейинроқ содир бўлган кичик гуноҳлар билан қуршалгандир. Умр бўйи давом этган кичик гуноҳдан кўра, қайта такрорланмаган катта гуноҳнинг кечирилиши осонроқ кечса, не ажаб!\nГуноҳни арзимас билиб, назарга илмаслик ҳам кичик гуноҳни катта гуноҳга айлантирадиган сабаблардандир. Чунки, қандайлигидан қатъи назар, содир этилган гуноҳни банда катта деб билса, Оллоҳ наздида у гуноҳ шунча кичик бўлади. Зеро, гуноҳни катта деб билиш, қалбнинг ўша гуноҳдан қочишидан, уни ёмон кўришидан келиб чиқади. Бу қочиш қалбни гуноҳнинг шиддатли таъсиридан тўсади. Гуноҳни кичик санаш эса гуноҳ билан улфат тутинишдан келиб чиқади. Бу улфатчилик гуноҳнинг қалбдаги изини чуқурлаштиради. Қалбни тоат билан мунаввар айлаш биз учун матлуб, гуноҳлар билан қорайтириш ҳалокатдир.\nХабарда келади: "Мўмин қилган гуноҳини елкага ортилган тоғ деб билади, тоғ устига қулаб кетишидан қўрқиб юради. Мунофиқ эса қилган гуноҳини бурни атрофида визиллаётган, ҳайдаса учиб кетадиган пашша деб билади" (Бухорий ривояти).\nЎтган зотлардан бири: "Банданинг, кошки, қилган барча гуноҳим мана шу гуноҳимдек арзимас бўлса эди, деб ёзғиришининг ўзи кечирилмас гуноҳдир", деган экан.\nОллоҳнинг улуғлиги ва қудратини билгани учун ҳам мўмин қалб наздида ҳар қандай гуноҳ улкан саналади, исённинг даҳшатли соясида кичик гуноҳни катта тасаввур қилади. Оллоҳ таоло баъзи пайғамбарларига: "Ҳидоятнинг озлигига эмас, ҳидоят эгасининг улуғлигига боқ! Хатонинг кичиклигига эмас, сен хатоларинг билан рўбарў бўладиган Зотнинг улуғлигига боқ!" деб ваҳий қилган эди. Бинобарин, орифлардан бири: "Кичик гуноҳ йўқ, балки ҳаққа қарши ҳар қандай ҳаракат улуғ гуноҳдир", - деган эди. Шунингдек, Оллоҳ рози бўлсин, саҳобалардан бири тобеъинларга айтган эди: "Албатта, сизлар шундай амаллар қиласиз, кўз олдингизда улар гўё қилдан-да ингичка кўринади. Биз эса, Расулуллоҳ соллаллоҳу алайҳи васаллам замонида уларни улкан гуноҳ деб билар эдик".\nҲа, саҳобаларда Оллоҳнинг улуғлигини англаш маърифати комил эди. Уларнинг наздида кичик гуноҳлар Оллоҳ таолонинг улуғлиги қаршисида каттариб кетарди.\nШу сабабдан, олим кишининг катта деб билган гуноҳи жоҳил назарида арзимасдир. Айрим ишларда авом кишилардан содир бўладиган нуқсон кечирилади, лекин шу нуқсон орифлардан ўтса, кечирилмайди. Чунки, банда Яратувчисини қанчалик таниган сайин, қилган гуноҳининг юки шунча оғирлаша боради.\nҚилган гуноҳига ичдан қувониш ва у билан мақтаниш, гуноҳга моҳирлигини неъмат деб ҳисоблаш ва гуноҳнинг бахтсизликка сабаб эканидан ғофил бўлиш ҳам кичик гуноҳни катта гуноҳга айлантиради.\nБанда гуноҳ "ҳаловатини" тотгани сайин қалбнинг қорайиши зўраяди. Ҳатто гуноҳи билан ғурурланадиган, мақтанадиган, гуноҳ ишни эплаганига қувонадиган даражага боради. У дейди: "Кўрдингми, унинг обрўсини қандай тўкдим!" Баҳсу мунозарадан сўнг биттаси дейди: "Бопладим, ҳамма ишларини юзига солиб, шарманда қилдим!" Тижоратчи дейди: "Унинг молини ерга уриб, сохта молимни қандай ўтказганимни кўрдингми? Уни авраб, роса аҳмоқ қилдим-а!"\nБунга ўхшаш ҳаракатлар кичик гуноҳларнинг каттайишига сабаб бўлади. Банда гуноҳга берилса, шайтон ғолиб келиб, гуноҳ юкини унга ортади. Натижада бандага мусибат юзланади, Оллоҳ таолодан узоқлашгани, шайтонга мақлуб бўлгани учун афсус чекади. Бемор дори солинган идиш синиб қолса, қувонади, чунки у аччиқ дорини ичиш ғамидан халос бўлди. Лекин шифо-чи?\nОллоҳ таолонинг гуноҳларни ёпувчи, ҳилму марҳаматли, бандасига муҳлат берувчи Зот эканига енгил, эътиборсиз қараш ҳам кичик гуноҳни катта гуноҳга айлантирувчи сабаблардандир. Банда берилган муҳлат туфайли гуноҳи ортаётганини, кўпроқ нафратга сазовор бўлаётганини билмайди. У маъсиятларга имкон топаётганини Оллоҳ таолонинг унга кўрсатаётган инояти деб ўйлайди.\n"Нега айтаётган сўзимиз сабабли Оллоҳ бизларни азобламаяпти", дерлар. Уларга ўзлари кирадиган жаҳаннам кифоя қилар! Бас, нақадар ёмон оқибат (бу)!" (Мужодала, 8-оят).\nЎтган гуноҳини кимгадир айтиб, овоза қилиш ёки гуноҳни кимнингдир гувоҳлигида ошкора содир этиш ҳам кичик гуноҳни катта гуноҳга айлантирувчи сабаблардандир. Чунки, бу иш гуноҳни ёпувчи Зотга қарши жиноят ва гуноҳга гувоҳ бўлган ёки гуноҳни эшитган кишини ёмонликка ундовчи ҳаракатдир. Демак, битта гуноҳга бу иккита жиноят қўшилиб, жиноятлар сони ортади. Агар бунга "бошқаларни ҳам ўша гуноҳга тарғиб қилиш, шундай гуноҳ қилишлари учун имкон туғдириш" жиноятини ҳам қўшса, жиноятлар тўртта бўлиб, юк янада оғирлашади. Хабарда келади: "Барча кишининг гуноҳи афв этилади, илло, ушбу кишининг гуноҳи кечирилмайди: у кечаси гуноҳ содир этди. Оллоҳ унинг гуноҳини бекитди, гуноҳига парда ёпди. Эрталаб у Оллоҳ ёпган пардани очди – гуноҳини гапириб, барчага овоза этди" (муттафақун алайҳ).\nГуноҳни ёпувчи Оллоҳдир. Оллоҳнинг бу сифати бандаларига фазл ва неъмат бўлиб, меҳрибон ва раҳмли Зот шу сифати билан бандаларининг чиройли амалларини зоҳир қилади, хунук амалларини яширади. Шундай экан, Оллоҳнинг яширганини банданинг ошкор қилиши неъматга куфр келтиришдан бошқа нарса эмас.\nЎтганлардан бири: "Гуноҳ қилма! Агар қилиб қўйсанг, лоақал, бошқани унга тарғиб этма! Акс ҳолда, иккита гуноҳ содир этган бўласан", деган экан. Оллоҳ таоло дейди:\n"Мунофиқ эркаклар ва мунофиқ аёллар бир-бирларидандир. Улар ёмонликка буюрадилар, яхшиликдан тўхтатадилар" (Тавба, 67-оят).\nИзидан одамлар эргашадиган олимнинг гуноҳкор бўлиши, жумладан, ипакдан либос кийиши, олтин эгарли маркабга миниши, султонларнинг шубҳали молидан олиши, уларнинг ҳузурига кириб туриши, улар ҳақида гапирганида тараддудланиши, инкор этиш лозим бўлган ўринларда ҳам уларни маъқуллаши, дилозорлик қилиши, беҳуда баҳс-га чорлаб, кимнидир таҳқирлашни қасд этиши, фақат дунёвий манфаат талабида илм билан машғул бўлиши ҳам кичик гуноҳни катта гуноҳга айлантирувчи сабаблардандир. Негаки, ушбу гуноҳларни қилаётган олимга одамлар эргашади. Вақти келиб, у олим оламдан ўтади. Лекин унинг ёмонликлари бу оламда узоқ вақт сақланиб қолади. Бас, гуноҳлари ўзи билан бирга кетган киши нақадар бахтли!\nХабарда келади: "Ким бир ёмонлик пайдо қилса, ўша ёмонликнинг ва унга амал қилганларнинг гуноҳи заррача камайтирилмасдан ёмонликни пайдо қилган кишининг зиммасига юкланади" (Муслим ривояти).\n"...Уларнинг қилган амалларини ҳамда (қолдирган) изларини ёзиб қўюрмиз" (Ёсин, 12-оят).\nОятдаги "асар" (яъни, қолдирган излари) лафзи ўзидан кейин қолдирган ёмонликларга ишорадир.\nЎтганлардан бири айтган экан: "Олим кишининг адашиши мисоли кемага талофат етишидай гап. Кемага талофат етса, кема ҳам, ичидаги одамлар ҳам сувга ғарқ бўлади".\nИсроилиётда шундай хабар ворид бўлган: "Бир олим киши бидъат пайдо қилиб, одамларни адаштирди. Кейин ўзига келиб, тавба қилди ва анча вақт бу амалнинг ислоҳи билан машғул бўлди. Шунда Оллоҳ таоло уларнинг пайғамбарига ваҳий нозил этиб: "Унга айтинг, бу гуноҳи ўртамизда бўлганида кечирардим. Лекин, бандаларимни адаштириб, жаҳаннамга киритган кишини қандай кечирай?!" деди.\nДемак, олимларнинг аҳволи ўта хатарли. Уларнинг зиммасида икки вазифа бор: гуноҳни тарк этиш ва гуноҳни бекитиш. Уларга юкланган гуноҳлар икки ҳисса ошгани каби, уларга эргашганларнинг яхшиликларига қараб, савоблари ҳам икки ҳисса ортади. Агар олим дунё билан зийнатланиш ва дунёга берилишни тарк этса, қувват бўлгудек озгина таом билан, эски бўлса ҳам, пок кийим билан қаноатланса, олим ҳам, авом ҳам унга эргашади. Оқибат, уларнинг савобича савоб топади. Аксинча, олим дунёга кўнгил берса, авом муккасидан кетади. Фақат султонлар хизматига бел боғлаб, ҳаромдан бойлик тўплаган олимгина дунё билан фахр этади.\nХулоса шуки, мана шу тафсилотлар кичик гуноҳларни катта гуноҳга айлантирадиган сабабларни билишинг учун кифоя қилади.


Ўктам Барноев «Ўзбекистон ҳаво йўллари»дан норози бўлди – mulkdor.com\nЎктам Барноев «Ўзбекистон ҳаво йўллари»дан норози бўлди\nSeptember 28 2018, 06:09 Ўзбекистон\nБухоро вилоятининг беқиёс туристик имкониятларидан самарали фойдаланишга тўсиқ бўлаётган ҳолатлар мавжуд. Бу ҳақда Бухоро вилояти ҳокими Ўктам Барноев Сенатнинг ўн олтинчи ялпи мажлисида айтиб чиқди.\nKun.uz нашри маълумотига кўра, ҳоким «Ўзбекистон ҳаво йўллари» МАК томонидан ҳатто туристик мавсум пайтида ҳам Бухорога ҳафтасига бор-йўғи 4 марта тўғридан-тўғри авиақатнов йўлга қўйилганини таъкидлаган.\nМақсуда ворисова:қасам билан ҳосил кўпаядими?\nМамлакатимизда аҳоли фаровонлигини таъминлаш, муносиб ҳаёт шароитларини яратиш, жамиятимизда демократик тамойилларни татбиқ этиш учун изчил, тизимли ишлар олиб борилмоқда. ...\nЖамиятNovember 21 2018, 06:11


Эрдўған режими ҳамда унга тобе гуруҳларнинг Путин билан битта стол атрофида ўтириши гуноҳи азимдир - | Hizb-Uzbekiston.info\nHome›АР-РОЯ ГАЗЕТАСИ›Эрдўған режими ҳамда унга тобе гуруҳларнинг Путин билан битта стол атрофида ўтириши гуноҳи азимдир\nУндаги битим хорлик ва шармандалик битими бўлиб, Ҳалаб, унинг аҳли ва Ҳалабдан кейинги жойлар сотиб-пулланмоқда, Путин эса ғалаба билан қутланмоқда!\nЭроннинг Россия жиноятига жиноят қўшиши, унинг ваҳшийлигини янада кучайтириши, қирғинбаротда у билан мусобақа қилиши Гуноҳи азимдир!\nҲалабни тоғутга топшириб қўйиш гуноҳи азимдир! Ҳалабнинг топширилиши Женева қарорларини олға суришдир. Бу, динини арзимас баҳога сотган гуруҳларнинг бахтиқаро ҳокимиятни режим гумашталари билан бўлишиб олишлари орқали бўлади. Бунинг натижасида гуруҳлар ишни пухта қилиб, режимни қулатиш ёқасига келганларидан кейин ишни яна бузиб ташлайдилар!\nИсломий юртлар ҳукмдорларининг Остона, Женева… каби қатор йиғинларидаги машъум қаттол музокараларни олқишлашлари гуноҳи азимдир! Бунинг ўрнига Шом аҳлига ёрдам беришлари керак эди. Бироқ, ўзлари хиёнат арқонига боғланиб туриб қаёқда ҳам ёрдам беришсин… Уларга Аллоҳнинг лаънати бўлсин, қандай адашмоқдалар-а!\nРоя газетасининг 2016 йил 25 январ чоршанба кунги 114-сонидан


Ўзбекистон: Қуллар териб берган пахта ҳар доимгидек серҳаридор бўлди - Фарғона.Ру ахборот агентлиги\n11:05 msk, 31 Май 2020\nЎзбекстон пахта далаларига мажбуран ҳайдаб чиқарилган бюджет ташкилотлари ходимларининг айтишича, бу йилги ҳосил бошдан охиригача машиналар ёрдамида эмас, балки қўлда териб олинди. Пахта терими мавсуми давомида бирор киши пахта далаларига бирорта машина чиққанини кўрмади. Шунга қарамай, расмий матбуот пахта секторидаги улкан ютуқлар ва териб олинган пахтанинг сифати тўғрисида ҳисобот бермоқда. Аммо бу ишлар деярли текин, қулларнинг қўл меҳнати эвазига амалга оширилди.\n“Ўзбекистон – жаҳон пахта бозорида ишончли ҳамкор”. Шу кунларда Ўзбекистон матбуоти шунга ўхшаш баландпарвоз сарлавҳалар билан тўлган. Сабаби – 16 октябрь куни Тошкентда анъанавий Халқаро ва тўқимачилик ярмаркаси ўз ишини тамомлади ва унинг якунлари бўйича 700 минг тонна ўзбек пахта толаси ҳамда 800 млн доллардан зиёд ўзбек тўқимачилик маҳсулотларини етказиб бериш бўйича шартномалар тузилди.\nБу йилда расмий маълумотларга кўра, ярмаркада дунёнинг 40 та мамлакатларидаги фирма ва компанияларнинг мингдан зиёд вакиллари қатнашдилар.\nЎзбекистон матбуоти шўролар ўтмишидан мерос анъаналарга содиқ қолган ҳолда ўз ўқувчиларини фавқулодда ютуқ ва улкан муваффақиятлар ҳақидаги ҳикоялар билан озиқлантирмоқда. “Айни пайтда мамлакатимизда пахта заводларини модернизация қилиш жараёни давом эттирилиб, замонавий ускуналар жорий қилинмоқда, янги корхоналар ишга туширилмоқда. Халқаро талабларга мувофиқ, пахтани полиэтилен ленталар ва юмшоқ контейнерларни қўллаган ҳолда тойлашнинг янги тизимига ўтилмоқда...”\nЯрмарканинг расмий сайтида тадбирлар дастури ва Ўзбекистон ҳақида умумий маълумотлар берилган, холос. Бу ерда ҳеч қанақа тижорат маълумотлари йўқ. Ярмарка очилган 15 октябрь куни очиқ статистика маълумотига кўра, бу сайтга 104 киши кирган.\nИқтисод ва сиёсатга бағишланган ҳар бир мақола ёки янгилик хабарида албатта Президент фамилиясга ишораларни учратиш мумкин.\n“Ярмарка доирасида ўтказилган конференцияда Ўзбекистон дунёда пахта етиштириш бўйича олтинчи, экспорт қилиш бўйича бешинчи ўринда туриши таъкидланди. Жорий йилда ҳам пахтакорларимиз мўл ҳосил етиштирди. Бу Президентимиз раҳнамолигида қишлоқ хўжалиги, пахтачилик, қайта ишлаш саноатида амалга оширилаётган кенг кўламли ислоҳотлар, шунингдек, фермерлик ҳаракатини янада ривожлантириш, селекция, логистика ва бошқа соҳаларни такомиллаштириш борасида олиб борилаётган изчил ишлар самарасидир”, - дея ёзади Ўзбекистоннинг бош ахборот агенлиги "ЎзА”.\nТошкентлик ҳуқуқ ҳимоячи Аделаида Ким пахта савдоси бўйича ўз мониторингини ўтказиш ва маълумот олиш учун Тошкентдаги “Экспоцентр”га борди, дея ёзади Ўзбекистон Ҳуқуқ ҳимоячилар альянси (ЎҲҲА). Бироқ икки кун давомида ярмарка ўтказилаётган бинога кириш бўйича унинг барча уринишлари чиппакка чиқди: ярмаркага зиёратчиларни фақат рўйхат бўйича киритишар, “Экспоцентр” ҳудудини эса Ўзбекистон махсус хизматлари ходимлари огоҳлилик ила қўриқлашар эди.\nФақат қўллар воситасида\n“Фарғона” агентлигининг Ўзбекистондаги мухбирларига маълум бўлишича, Тошкент вилояти Бўка туманининг қатор фермер хўжаликларида жорий йилда пахта фақат қўлда терилган, пахта терим машиналари умуман қўлланмаган. Вазият сунъий характерга эга бўлиб, қишлоқ хўжалиги техникаси йўқлигига мутлақо алоқаси йўқ.\nМаҳаллий тракторчилардан бирининг айтишича, тумандаги мавжуд бир неча ўнлаб пахта терим комбайнлари шаҳардан мажбурий равишда олиб келинадиган теримчиларни жалб этмай пахтани териб олиш учун етарли эмас.\nШу вақтнинг ўзида, пахта терим техникаси мавжудлигига қарамай, уни атайлаб далага чиқаришмаяпти. Чунки шаҳарлик кўнгилли ҳашарчиларнинг қўл кучи бутун ҳосилни пахта терим машиналарни жалб этмай териб олиш учун етарлидир. Бундан ташқари, машина терими пахта толаси сифатини пасайтириб қўяди ва ўз-ўзидан унинг нархи ҳам тушиб кетади. Машиналарсиз пахтани териб олиш имконияти мавжуд ва бу манфаатлироқ.\nТуманнинг бошқа фермерлик хўжаликларидаги пахтакорлар ҳам далаларда пахта терим машиналари оз ёки умуман йўқ, деб маълум қилишмоқда. Уларга тушунтиришларича, бу йилги мавсумда пахтани асосан қўлда териб олишга қарор қилишган, чунки техникага эхтиёт қисмлар ва ёқилғи йўқ экан.\nОчиқ Жамият Фонди 2014 йил октябрда масаланинг яширин томонини ошкор этувчи “Ўзбекистонда пахта сектори: Молиявий оқимлар ва ресурслар тақсимоти” дея аталувчи маърузасини эълон қилган эди. Маъруза собиқ давлат мулозимлари кўмаги остида тайёрланган, уларнинг номи хавфсизлик нуқтаи назаридан келтирилмаган. Мазкур маъруза Ўзбекистонда пахта етиштириш сиёсий иқтисодини очиб беради, иқтисоднинг ушбу секторида ўзбек элитасининг мажбурий меҳнат тизимининг сақланиб қолишидан молиявий манфаатларини кўрсатиб беради.\nПахта терим техникаси янгилигини эътиборга олсак, уларнинг ҳаммаси бирданига ишдан чиққан деган хаёлни нари суриб ташлаймиз. Пахта терим машиналари учун ёқилғи йўқ деган гапларга ҳам ишониш қийин. Пахта терим мавсумида мамлакатда доим ёқилғи танқислиги юзага келиши ҳаммага маълум. Пахта терим мавсумида ёқилғи биринчи навбатда қишлоқ хўжалиги техникасига етказиб берилишининг асосий сабаблари ҳам тушунарли.\n“Афтидан, жойларда оммавий қўл теримидан фойдаланишнинг ҳар қанақа имкониятидан фойдаланмоқчи бўляптилар. Бунинг сабаби иқтисодий характерга эга. Ҳатто пахта терим машиналари бор бўлишига қарамай, теримчиларинг қўл меҳнатидан фойдаланиш афзал. Фермерлардан ҳарид қилинадиган пахта учун ва теримчилар учун тўлов нархлари кўтарилмас экан, Ўзбекистонда машина теримининг ривожланишига умид қилиб бўлмайди”, - дейди “Фарғона” суҳбатдоши, исми сир қолишини истаган тошкетлик иқтисодчи.\n2013 йилда бўлиб ўтган пахта ярмаркасида Ўзбекистон ҳукуматининг раиси Шавкат Мирзияев икки-уч йил ўтиб Ўзбекистонда ҳосилнинг саксон-тўқсон фоизи машиналарда териб олинади, деб ваъда қилганди. Бироқ 2015 йилнинг баҳорида Ўзбекистон далаларида бор-йўғи икки мингдан сал кўпроқ пахта терим машиналар ишга туширилади ва улар жами ҳосилнинг беш фоизини териб беради деган маълумотлар пайдо бўлди.\nЯнги кўринишдаги қуллар\nБироқ Ўзбекистондаги энг яхши теримчилар – шифокорлар ёки ўқитувчилар эмас, болалар ҳам эмас, балки манзил колонияларида жазони ўтаётган маҳкумлардир. Пахта плантацияларида қуллар назоратчиларнинг ғазабига дуч келишдан жуда қўрқадилар ва уларнинг инсон ҳуқуқларининг бузилиши билан боғлиқ барча ҳўрликларга чидайдилар.\nЭркидан мосуво контингент эрта тонгдан қаро ҳуфтангача икки букилиб ишлашга мажбур. Жисмоний чарчоқ важидан ишдан бош тортиш, норозилик билдириш ёки белгиланган режани бажармаслик калтаклашлар ҳамда ҳатто қамоқ муддатини узайтириш билан боғлиқ жазо чораларининг қўлланишига олиб келади.\nЎзбекистонда пахта терими\n“Укам 2011 йилда валюта “қора бозори”да саррофни бир гуруҳ шахслар билан аввалдан тил бириктириб тўнашда айблов билан 15 йилга қамалганди. Кейин амнистия билан муддати икки баробарига қисқарди. 4 йил ўтириб чиқди, 2 йили манзил колонияда ўтди. Унинг айтишича, пахта терими мавсумида маҳкумларга нисбатан қўлланадиган “пахта жазоси” энг шавқатсиз жазолардан бири саналади – уларни кунига 18-19 соатдан ишлашга мажбур қилишади”, - дейди Тошкент вилояти Оҳангарон шаҳрига яқин манзил колонияда жазони ўтаётган маҳкумнинг қариндоши исми сир қолиши шарти билан.\n“Вольниклар” учун бир кунлик пахта териш нормаси 8-9 соат давом этадиган иш кунига 60-70 килограмм бўлса, манзил колониялари маҳкумлари 100-110 килограмм теришлари керак, иш куни эса эрталаб соат 4 дан кечаси соат 10 гача давом этади. Жисмонан бу нормани бажариб бўлмайди, бунақа пахта далада қолмаган, баъзилар ҳушидан кетиб йиқилиб қоляптилар, бироқ лагерь раҳбарларининг бу билан мутлақо иши йўқ. Республикада пахта далаларига биринчи бўлиб манзил колониялар маҳкумлари чиқадилар ва далани энг охирида тарк этадиганлар ҳам шулар. Аксилсанитария шароитларидаги бир неча ой давом этадиган, дам олишларсиз жуда оғир меҳнат ва бемаза овқат ҳатто ёшларни ҳам бевақт қаритиб қўймоқда” , - дейди суҳбатдошимиз.\nМаҳкумнинг қариндоши укасининг октябрь бошида бориб кўрганида, жигари оғриб қолганидан, тўйиб овқат емаганидан ва овқатнинг ўта сифатсизлигидан шикоят қилганини эслади.\n“Пули борлар маҳаллий дўконга бориб бирорта егулик, сув сотиб олишлари мумкин. Пул йўқ бўлса, баландага қаноат қилишга тўғри келади. Икки ой кўрмадим уни. Шу вақт ичида 13 килога озиб, кўзлари киртайиб кетибди, терим “сўнги чаноққача” давом этадиган бўлса, (одатда октябрьнинг охиригача ёки ноябрнинг ўрталаригача) адо бўламан, деяпти. Укам мандан қаттиқ илтимос қилди, очиқда юрган иложи борича кўпроқ одамлар манзил колониядаги маҳкумларни пахта далаларида ҳақиқий қул сифатида ишлатишларини билишсин! Бундан ташқари, унинг айтишича, қўшни далаларда Ўзбекистон колонияларининг балоғатга етмаган ёш маҳбуслари ҳам пахта теришаётган экан. Унинг ўзи ўз кўзи билан кўрмагаган бўлса ҳам, кўрганлардан эшитган. Аммо ёшларни эрта тонгдан қаро ҳуфтангача ишлашга мажбурламаётгани ҳам рост”, - дея гапини тугатади суҳбатдошимиз.\nРеспублика бош вазири Шавкат Мирзиёев куни-кеча ўтган пахта ярмаркасида сўзга чиқа туриб, “бу йил терилган пахтанинг 98 фоизи олий ва биринчи навга қабул қилинганини” фахр ила маълум қилди. Аммо бу “оқ олтин” кимнинг қўли билан териб олингани ва унинг сотилишидан келадиган даромад кимларнинг чўнтагига тушиши ҳақида бош вазир индагани йўқ.


Фарғонада инжиниринг компанияси директори пора олиш чоғида қўлга тушди\n22:19 / 01.06.2016\nЎзбекистон МХХ ходимлари порахўрликка қарши кураш маросимлари доирасида Фарғона вилояти ҳокимияти қошидаги «Служба единого заказчика» инжиниринг компаниясининг 62 ёшли директори Мухтор Алихонов қўлга олинган.\nУнинг товламачилик ҳаракатлари ҳақида ҳуқуқ-тартибот органларини «Эксклюзив строй Фергана» МЧЖ раҳбари Н.Ваққосов хабардор қилган. Унинг мурожаати асосида тезкор гуруҳ шакллантирилган ва Алихонов 5 минг доллар миқдоридаги порани олиш чоғида ушланган.\nУ «Эксклюзив строй Фергана» МЧЖ фирмасидан қурилиш объектлари учун тендерда ёрдам бериш эвазига пора сўраганди. Айни вақтда бу иш бўйича Жиноят кодексининг 210 моддаси ("Пора олиш") бўйича жиноий иш очилган. Тергов ҳаракатлари давом этмоқда.


Одатлар иқтисодиёти: янгиликни қўллаш нега бунчалар оғир — Ishbilarmon.uz\nОдатлар иқтисодиёти: янгиликни қўллаш нега бунчалар оғир\n22/11/2018 0 та шарҳ\t363\nБеҳзод Ҳошимов ва Нуриддин Икромов одатлар тўғрисида ва шаклланган турмуш тарзини ўзгартиришнинг нега бунчалик мураккаб эканлиги ҳақида ҳикоя қиладилар.\nНега “тарки одат – амри маҳол”?\nМен, Беҳзод, Peets қаҳвахонасидан 2,15 долларга қаҳва харид қиламан. Ундан сал нарида 1,50 долларга қаҳва тайёрлаб берадиган автомат туради, лекин уни ҳеч ишлатиб кўрмаганман. Агар автоматдаги қаҳва сифатли бўладиган бўлса, мен кундалик кофеин дозамни олишда пул тежаб қолишим мумкин, бу ҳақда бот-бот ўйлаб ҳам қоламан. Лекин ҳар гал ўша машина олдидан ўтаётганимда бугун жиддий ишларим борлигини, қаҳва сифатини бузиш кунимнинг ўтишига салбий таъсир қилиши мумкинлигини ва айнан шу кун унумдорлигим устида синов ўтказиш учун энг нобоп кун эканлигини ўйлайман. Сифатсиз қаҳва сабабли кунимнинг ланж ўтиши қимматга тушади ва бу кечириб бўлмас хато бўларди, деган хулосага келаман.\nҚаҳвахона ёнидаги қаҳва автомати\nАслини олган, мен ноҳақ бўлиб чиқишим тайин – гап ҳар куни 65 центни тежашда ҳам эмас, балки мен уннаб кўрмай хато қилмоқдаман. Бу одатимдан яққол кўринадики, аксарият одамлар каби, мен кундалик ҳаётимда камдан-кам ҳолларда янгиликни синаб кўраман. Бу хатти-ҳаракатлар иқтисодиётидаги когнитив бузилишнинг бир намунаси, у “статус-квонинг нотўғри акс этиши (status-quo bias)” сифатида машҳур. Соддароқ айтганда, одамлар одатий ва ҳозирда мавжуд нарса/жараённи янги ва номаълум нарса/жараёнга нисбатан ҳаддан зиёд юқори баҳолашга мойилдирлар. Психологлар Ка́неман, Тверски ва иқтисодчи Талер ўзларининг тадқиқотларида ҳаётда кузатиладиган бу феноменнинг сабаблари ва оқибатларини батафсил таҳлил этадилар. Дарвоқе, Канеман ва Талер бу борадаги ишлари учун Нобель мукофотига сазовор бўлганлар.\nБаъзида биз синовларга тайёрдек кўринамиз, кўплаб ўқувчилар турли қаҳвалар ичишлари ва ҳаётларига тез-тез ўзгаришлар киритиб туришларини айтишлари мумкин.\nАслида эса ундай эмас. Тадқиқотларга кўра, кундалик ҳаракатларимизнинг 47 фоизи одат тусига эга. Бунинг устига, бу одатий ҳаракатлар кўламини жиддий баҳоламас эканмиз, уларни ўзгартириш тугул, кузатиб боришнинг ўзи мушкул иш.\nБу феноменга биологлар қизиқ изоҳ берадилар: уларнинг тахминларига кўра, одамларнинг, олайлик, таом борасида ўзгаришларни синаб кўришга интилмасликлари эволюция билан боғлиқ экан. Уларнинг назарияларига кўра, қадимги одамлар муайян ўсимлик ёки ҳайвонни татиб кўриб, узоқ вақт у билан озиқланиб юрганлар, чунки нотаниш таомни тановул қилиш хатарли бўлган. Аксарият ўсимликлар ва қўзиқоринлар заҳарли. Қолаверса, мазаси тотли, тутиш осон бўлган қўй турганида, бошқа нотаниш ҳайвон кетидан югуришга на ҳожат? Нотаниш егуликдан тап тортмаган одамлар эса, аксар ҳолларда, ҳалок бўлганлар. Бундан келиб чиқадики, биз овқат бобида камроқ таваккал қилганларнинг авлодимиз, яъни одатлар генетик характерга эгадир.\nТаниш ва одатий нарсани афзал билиш мия ҳужайралари даражасида ҳам кузатилади. Неврология соҳасидаги тадқиқотлар инсоннинг статус-кводан четланган ҳолда нотўғри қарор қабул қилиши нейронларга статус-кво сақланган ҳолда нотўғри қарор қабул қилишга қараганда кучлироқ таъсир кўрсатишини аниқлади. Бошқача айтганда, инсон мияси одатий тарздан четланишни оғриқли қабул қилади.\nАлбатта, биз неврология ёки эволюцион биология соҳасида мутахассис эмасмиз, лекин иқтисодчиларнинг одатлар тўғрисидаги изланишлари замонавий одамларда статус-квонинг бузилиши қанчалик барқарорлиги ва кенг тарқалганлигини ҳамда уни ўзгартириш усулларини аниқлаш имконини беради, деб ўйлаймиз.\nИқтисодчилар “табиий тажрибалар”ни тобора кенг қўлламоқдалар. Иқтисодиётда, масалан физикадан фарқли ўлароқ, тажриба ўтказишнинг мутлақо иложи йўқ, чунки тажрибалар объектлари одамлар ёки бутун бошли мамлакатлар бўлади. Бироқ, иқтисодчиларга инсон хатти-ҳаракатига таъсир кўрсатувчи сабаб-оқибат механизмлари қизиқарли бўлгани боис, улар “табиий тажрибалар” пайида бўлишади. Яъни қонун чиқарувчи, табиат ёки шунчаки тасодиф инсонлар устидан тажриба ўтказиши ҳолатларини излашади.\nЛондон метросидаги иш ташлаш сабабли издиҳом, 2014 йил\nМана шундай “тажриба” 2014 йил 5 февралда, Лондон метрополитени ходимлари 48 соатли иш ташлаш эълон қилганларида, бунинг оқибатида қатор бекатлар ёпилганда юзага келди. Миллионлаб йўловчилар ишлаб турган йўналишлар ичидан муқобил маршрутлар қидиришга мажбур бўлдилар. Британия иқтисодчилари ўз тадқиқотларида келтиришича, иш ташлаш тугалланганидан кейин аксарият одамлар эски маршрутга қайтган бўлсалар-да, йўловчиларнинг 5 фоизи иш ташлаш кунларида топган янги йўналишлардан фойдаланишда давом этдилар. Шунда улар кундалик қатнов вақтини 32 дақиқадан 25,3 дақиқага қисқартирдилар. Бекатлар ёпилиши ҳайратланарли натижаларни кўрсатди: ўн минглаб одамлар кундалик қатновда 21% вақтларини тежаб қолдилар.\nОдамлар ўзларининг одатий маршрутларини ўзгартиришлари учун иш ташлаш ва бекатларнинг ёпилиши талаб этилгани ҳамма нарсани шундайлигича қолдириш истагимиз нақадар чуқур илдиз отганлигини кўрсатади.\nНега одатларга таяниб яшаш осонроқ?\nБалки, энг катта сабаб одатлар ёки ишлар оқими бизга ментал энергияни тежаш имконини беришидадир? Ҳар куни минглаб қарорлар қабул қиламиз; агар ҳар бир кундалик иш учун энг яхши вариантни танлашга интилганимизда, миямиз нонуштага бормай чарчаб қолган бўларди. Масалан, мамлакатимизнинг кўплаб аҳолиси бозордаги таниш сотувчилардан бир хил маҳсулот харид қиладилар, қўшни растадаги нарх ва сифат билан қизиқиб ҳам кўрмайдилар ва бу ишонч йиллар давомида шаклланиб боради.\nБозордаги ҳар бир сотувчининг маҳсулотини кўриб чиқиш ва нарх, сифатни солиштириш тинкани қуритади, шу сабабли, ўзимизга одатий бўлган маҳсулотларни бир жойдан сотиб олиш орқали энергияни тежашимизни тушунса бўлади. Аммо йиллар ўтиб, дидимиз ёки рақобатчи сотувчилардаги сифат ё нарх ўзгариши мумкин. Шунга қарамай, биз муқобил вариантни синаб кўришга уриниб ҳам кўрмаймиз. Ҳолбуки, муқобил вариант ниҳоятда яхши бўлиб, тажриба қилишга сарфланган ментал энергияни бир неча баробарга қоплаб юбориши ҳам мумкин.\nҚолаверса, инсон келажакни бугунги кундан паст баҳолайди ва изчил дисконтлайдиган бўлсак, бунинг ўз сабаби бор. Гап шундаки, биз ҳозирги мавжудликка ҳаддан ортиқ аҳамият берамиз. Ниманидир ўзгартирмоқчи бўлсак, харажатлар шу заҳоти юзага келади, фойда эса, ҳатто салмоқли бўлса-да, келажакда “кутиб туради”. Бу ҳол кундалик ташвишларда синов ўтказиш доим оғриқли кечишини англатади. Спортзалга қатнаш ёки тўғри овқатланишдан келадиган фойда бениҳоя катта бўлса ҳам, умрингизни узайтирса ҳам, у қачондир узоқ келажакда ётибди, чиқимлар – оғриқ, ёғлиққина таомдан воз кечиш, кун тартибини ўзгартириш эса мана шу бугун, ҳозир олдингизда турибди. Албатта, ҳаммамиз узоқ ва соғлом яшашни истаймиз, лекин бугун барчамиз палов ейишни ва диванда ёнбошлашни афзал санаймиз. Мана шу сабабли аксарият одамлар, шу жумладан муаллифлар ҳам, нотўғри овқатланишда ва спортсиз кун кечиришда давом этадилар.\nБундан ташқари, кўпинча биз статус-квони афзал биламиз, чунки тажрибанинг муваффақиятсиз чиқиши эҳтимолини ошириб, кўриладиган фойда аҳамиятини ўта паст баҳолаймиз. Масалан, иш жойини ўзгартиришнинг ижобий томонлари кўплигига қарамай, қанчалаб одамлар бир умр битта компанияда ишлайдилар. Ҳолбуки, ёшлик пайтида, карьеранинг илк поғоналарида, иш жойини тез-тез ўзгартириш орқали даромадларини ошириб олишлари мумкин бўларди.\n“Статус–кво” – бу бизнес ва қоғозбозчилик учун қулайлик ҳудуди\nБу кузатувлар фақат алоҳида шахс учунгина тегишли эмас. Инсон ўз одатларига ўралишиб қолган бўлса, корхоналар ва давлат муассасалари йиллар давомида шаклланган ишлаш услубларидан фойдаланадилар. Алоҳида инсондан фарқли ўлароқ, ташкилот учун бу ҳол анча жиддий оқибатларга олиб келиши мумкин. Афсуски, давлат амалдорлари, ташкилотлар раҳбарлари ва тадбиркорлар, катта манфаат кўриш эҳтимоли юқори бўлишига қарамай, касбий фаолиятларида тажриба-синовга камдан-кам қўл урадилар. Масалан, одамларни ёллашда раҳбарлар ходим сифатида қайси номзодлар яхши эканлиги борасида ўзларидаги тасаввурга таянадилар. Аслида эса, уларнинг тасаввурлари – бу ҳеч қачон синовдан ўтмаган тахминдан ўзга нарса эмас.\nДаниел Канеман ундан – ёш психологдан Исроил қуролли кучларига янги чақирилганлар истиқболини баҳолаш самарадорлигини ўрганишни сўраганликларини ҳикоя қилиб беради. У пайтларда зобитларни суҳбат ўтказган одамларнинг субъектив фикрига таянган ҳолда тайинлашарди. Канеман суҳбатларни мавжуд кўрсаткичларнинг холис ва аниқ ўлчаш мумкин бўлган мезонлар билан алмаштиришни таклиф этди. Аниқландики, суҳбатлар келгуси муваффақиятни асло белгилаб бермас, холис мезонлар эса яхши натижалар берар экан. Эътиборли томони шундаки, қарийб ярим аср ўтса ҳам, ушбу мезонлар зобитлар таркибини тайинлашда ҳануз қўллаб келинмоқда.\nИнсонгаки ўз одатларидан воз кечиш мушкул экан, ташкилот даражасида қотиб қолган услубларни ўзгартириш янада машаққатлироқ кечади. Ҳар бири ўз ҳолича статус-квони афзал билувчи индивидлар гуруҳи қабул қиладиган қарорда янгиликлардан асар ҳам кўринмаслиги, балки ҳамма нарса ўз ҳолича қолганлигини кўриш эҳтимоли юқори. Боз устига, ҳар қандай ташкилотда, юқорида келтирилган сабабларга қўшимча равишда, иерархия ва рағбатлар зиддияти (принципал-агент муаммоси) мавжуд. Яъни, агар бир ташкилотда унинг ўз мақсадларига эришишига кўмак берувчи яхши ғояларга эга ходим бор бўлса ҳам, муаммолар ёки яхшилаш услублари ҳақидаги ўз фикрини баён этишга унда рағбат кам бўлади. Чунки раҳбариятни ишонтирган тақдирда ҳам, муваффақият ҳузурини раҳбарият кўради, ишлар чаппасига кетса, калтакни у ейди.\nРағбатларнинг бундай аҳволда бўлиши нохуш оқибатларга олиб келади. Биринчидан, ташаббускор инсонларнинг кўпчилиги бундай шароитларда ишлашни истамайди, ишласалар ҳам, шаклланиб бўлган амалиётни шубҳа остига қўйишни хоҳлашмайди. Иккинчидан, фақат ташкилотнинг олий раҳбариятигина бирор ўзгартиш киритишга қодир, лекин, бошқа бўғинлар ўзгаришни истамасликлари сабабли, раҳбариятдаги ўзгаришларга нисбатан энг самимий интилишлар ҳам муваффақиятсиз якун топади. Вазиятни ўзгартириш учун раҳбарлар ўз ходимларига хато қилиш ва жавобгарликни ўз зиммасига олиш имкониятини бериши лозим. Албатта, бундан олинадиган потенциал фойда харажатни бемалол қоплайди.\nҚоғозбозчилик статус-квони “кво” ўзининг “статус”ини йўқотгандан кейин ҳам сақлаб тураверади.\nУмуман олганда, амалдорлар ва сиёсатчилар учун тажрибалар – нозик масала. “Бизнинг ишимизда синаб кўриш – инсонлар ҳаёти билан ўйнашишдир”, деганларида улар ўзларича ҳақлар. Бироқ, илм-фан ва амалиёт кўрсатишича, давлат сиёсатида статус-квога кўр-кўрона, танқидий баҳоламай эргашиш янада нохуш оқибатларга олиб келади.\nЎзбекистонда амал қилаётган кўплаб қоидалар ва қонунлар мавжуд прецедентга эътимод қўйиш, тарихий тасодиф, ҳозирги ҳолатнинг афзаллигига ишониш ёки сийқаси чиққан “ўзгаришлардан қўрқиш”нинг аралашмаси бўлиши мумкин. Ўзгаришни истамаслик каби инсонга хос иллат, янгиликларни ҳазм қила олмайдиган ташкилий тузилма билан биргаликда, ўзгаришлар эҳтимолини йўққа чиқаради. Президентнинг сўзларига кўра, конвертация очилишидан олдин аксарият қоғозбозлар бунга қарши бўлишган ва бунинг учун катта муҳлат керак бўлади, деб ҳисоблашган.\nСўзсиз, ҳар биримиз паспортдаги четга чиқиш стикерлари каби, мутлақо кераксиз деб ҳисоблашга лойиқ ўнлаб эскилик қолдиқларини ёдга олишимиз мумкин.\nБизнесни бошқариш, божхона кодекси ва солиққа тортиш соҳасидаги ҳозирги қонунчиликнинг кўпгина бандлари ҳам айнан юқоридаги сабабларга кўра амал қилиб келмоқда.\nСинаб кўриш – бу янги йўлни ўрганиб кўрмай ёки янада тўғрироқ услубни қўллаб кўрмай, ҳамма нарсани билиш иложсиз эканлигини эътироф этишдир. Жорий йилда кўпроқ тажриба қилиб кўришимизга, кўпроқ синаб кўришимизга ва бошқачароқ йўли борми, деган саволни кўпроқ ўртага ташлашимизга ишонаман. Гениал физик Ричард Фейнман айтганидек: “Мен шубҳага олиб бўлмайдиган жавоблардан кўра, жавоби йўқ саволлар билан яшашни маъқул кўраман”.\nҚотиб қолган одатлар ва қоидаларга боғланиб қолганликни тушуниш – тузалиш томон қўйилган бирини қадам. Албатта, эски одатларга таяниш ва улар учун баҳона топиш – инсон фитратининг бир қисми, лекин шу кунларда мен, Беҳзод, ҳалиги автоматдаги қаҳвадан ичиб кўраман. Насиб қилса.\nНуриддин Икромов – Сакраментодаги Калифорния штати университети профессори. Шаҳарлар иқтисодиёти (urban economics), минтақавий ривожланиш, кўчмас мулк ва молия бўйича маърузалар қилади. Тажрибавий иқтисодиёт, хатти-ҳаракатлар молияси ва кўчмас мулк иқтисодиёти соҳасида тадқиқотлар олиб боради. Унинг тадқиқотлари Real Estate Economics каби соҳанинг энг яхши илмий нашрларда чоп этилган. Пенсильвания штати университети бизнес-мактабида фан доктори (PhD) даражасини олган.\nБеҳзод Ҳошимов иқтисодиёт Нуриддин Икромов одатлар\nАввалги мақола Ақлли бўлиш – фойдали: америкача таълим\nКейинги мақола Ўзбекистоннинг туристик салоҳияти\nИмтиёзли уй-жойлар машмашаси. Депутат нима дейди?\nЙилнинг иккинчи ярмида қандай ўзгаришлар кутмоқда?\nПенсия тизими: билишингиз лозим бўлган ҳақиқатлар\n“Ўзавтосаноат” I чорак якунлари: Россия бозорига қарамлик йўқ бўляпти\nҲисобот: ўзбекистонликлар қандай ишни кўпроқ излайдилар?\nСамарқанд тажрибаси: камерал назорат – камчиликларни ўз вақтида тўғрилаш имконияти\nТошкентнинг “сити”лашуви. Нима, қаерда, қачон қурилади?\nОбодонлаштиришга Солиқ қўмитаси балогардонми?


Ҳазрати Пайғамбаримиз алайҳиссалом: «Эр-хотинни гиж-гижлаб, бир-бирига қайраб, уларни ажратган одам мeндан эмас», дeганлар. - Mehrob.uz\naccess_time6-март 2018, 13:44 visibility864\nЭр хотинига насиҳат қилаётган бўлса, буни Аллоҳ буюрган, Расулуллоҳ соллаллоҳу алайҳи васаллам суннат қилганлар, бу эрнинг хоҳиш-истаги эмас, бунинг ҳам фарқига бормоқ кeрак.\nАммо оиладаги муаммоларга сабаб бўлаётган яна бир омил борки, уни ҳам айтиб ўтиш лозим. Бу – оилаларни чeтдан туриб бузишдир. Чeтдан бўлаётган таъсирлар ҳам кўпинча аёл ёки эрнинг ўз чeгарасидан чиқишга сабаб бўлади. Баъзан бир аёлга ошиқ бўлиб, уни эрига қарши қайраб, охири ундан ажратиб олиб, кейин ўзи унга уйланиб оладиган «эркак»лар ҳам топилади. Ёки бир оиладан манфаат кўриб юриб, ўша манфаат узилиб қолса, қасос оламан деб, бу оиланинг бузилишини истаб қолувчилар ҳам топилади.\nИмом Бухорий роҳимаҳуллоҳ «Адабул муфрад» китобларда келтирган ривоятда шундай дейилади: «Бир одамни бурга чаққан эди, уни лаънатланади. Пайғамбаримиз алайҳиссалом унга шундай дедилар: «Уни лаънатлама. У Аллоҳнинг набийларидан бирини чақиб, намозга уйғотган».\nМана бу ҳадисга эътибор қилинг. Бу ҳадисда бир ҳашарот ҳимоя қилинмаяпти. Бургани ўлдирган одам гуноҳкор бўлмайди. Чақса, зарари тегса, уни албатта ўлдиради. Бироқ бу – яхшилик кичик бўлса ҳам, унутилмаслигини англатувчи ҳадисдир. Яхшиликни бургадeк ҳақир одам қилган бўлса ҳам, унинг яхшилигини ҳeч қачон унутмаслик кeрак. Ҳeч қачон бировдан кўрган яхшилигингизни эсдан чиқарманг. Бунинг шукри энг камида яхшилик қилган одамга ёмонлик қилмаслик бўлади. Ваҳоланки яхшиликнинг мукофоти фақат яхшиликдир. «Бир кун туз еган жойга қирқ кун салом», дейди доно халқимиз. Бироқ, бунинг акси бўлса, бундай кимсани «тузини еб, тузлуғига тупурган», дейилади. Шундай экан, туз еган жойини унутиш, унга нонкўрлик қилиш, туз еган хонадонни бузишга ҳаракат қилиш энг қабиҳ жиноятдир.\nҲазрати Пайғамбаримиз алайҳиссалом: «Эр-хотинни гиж-гижлаб, бир-бирига қайраб, уларни ажратган одам мeндан эмас», дeганлар. Бу эса мусулмон эмас дeганидир. Шунинг учун эр-хотиннинг орасига аралашишдан эҳтиёт бўлиш кeрак, ҳазар қилиш керак. Эр-хотин бугун уришади, эртага ярашади, икки ўртада аралашган одам уялиб қолади. Шунинг учун бу борада Аллоҳдан қўрқиш кeрак.\nУлул азм пайғамбарларнинг биринчиси ҳазрати Нуҳ алайҳиссаломдир.


09 Ôåâðàëü 2017 21:08 2061\nМактабгача таълим муассасалари боланинг ҳар томонлама ўсиб улғайишида катта аҳамиятга эга. Айниқса тарбиячилар меҳрибон, ақлли ва билимли бўлса. Афсуски бугунги кунда айрим мактабгача таълим муассасалардаги баъзи бир тарбиячилар ҳақида бундай дея олмаймиз, улар ота-оналардан шахсий манфаатлари йўлида фойдаланишга ҳаракат қилади. Бунга айрим ота-оналар ҳам сабабчи. Турли байрамлар, туғилган кунларда катта-катта совғалар қилиш ёки пул йиғиб бериш кабилар. Ҳатто баъзи ота – оналар бир биридан ким ўзарга қиммат-қиммат совғалар олишади. Нима учун бундай қилишаётганини сўрасангиз, ахир боламга қарайди – деб жавоб беришади. Савол туғилади, совға бермаган ёки кичикроқ совға берган ота-оналар фарзандларига яхши қарашмайдими?\nКасби тақозоси билан чет элга узоқ мудатли сафарга бориб турадиган бир киши қуйидаги ҳолатни ҳикоя қилиб берганди:\n“Сафар вақтида тез-тез оилам билан телефонда гаплашиб тураман. Кунларнинг бирида мактабгача таълим муассасига борадиган қизимга нима совға олишимни сўраганимда, қизим ўзига совғалар турини айтгандан кейин, “боғча опамгаям яхши совға олинг” деди. “Майли қизим, бирга борганимизда гул олиб борамиз” десам, “йўқ дада, яхшироқ, зўр совға олинг, ҳамма зўридан беради” деди. Унга “хўп, асал қизим,” дедимда, ҳайрон қолдим: Нима учун қизим бундай деди, 5 ёшли боланинг фикри нимага бундай, нима учун қизим онасига ёки бобожон, бувижонисига совға сўрамасдан боғча опасига сўради? Орадан анча вақт ўтгандан кейин қизим билан телефонда гаплашганимда, гап орасида “дада, бугун боғчамизда Муниса дугонамнинг туғилган куни бўлди, зўр торт беришди бизга, Мунисага совғалар беришди, сизам мени туғилган кунимни боғчада қиласиз-а?” деди. Мен, “қизим, туғилган кунингни қишлоқда бобонг, бувинг ҳаммамиз бирга қиламиз” десам, “боғчамда ҳам қилиб беринг, дадажон” деб ялинқиради. “Майли қизим”, дедим-у, яна ўша саволлар пайдо бўлди менда: Мактабгача таълим муассасаларида туғилган кун қилиш одати қачондан бери бор? Қизим тўрт йилдан бери боғчага боради, мен ҳали уни боғчасида туғилган кун қилиб берганим йўқ. Нима учун баъзи ота-оналар шундай қилишади, нима учун тарбиячилар буни қўллаб-қувватлайди? Тўғри, олиб борилган торт ва ширинликлар шу ота-онадан болалар учун эҳсон дейилиши мумкин, масалан мен ҳам қилсам камайиб қолмайман, лекин ҳамма ҳам шундай қилмайдику, кимнидир қурби етади, кимникидир етмайди ва ҳоказо. Туғилган куни нишонлаётган қизчанинг атрофидаги бошқа болалар психологиясига бу қандай таъсир қилади? У ҳам ахир шундай эътиборни кутади. Ота-онаси уни қилмасачи?\nМактабгача таълим муассасалардан бошлаб биз болаларимизни бундай дабдабага ўргатишимиз натижасида, боғча опаларни ота-оналар томонидан қўшимча рағбатлантиришни болалар нормал ҳолат деб қабул қилади ва бу албатта боланинг келажагига таъсир кўрсатиши табиий, яъни “пул ва совғаларнинг қимматидан берилса, сизга яхши қарашади” деган тасаввур ҳосил бўлади. Бу эса кейинчалик боланинг коррупцияга ҳам худди шундай, хотиржам муносабатда бўлишига сабаб бўлади.”


2020-07-14 367 marta ko'rildi.\nОбиджон ХАМИДОВ, Бухоро давлат университети ректори:\n- 90 йиллик тарихга эга бўлган Бухоро давлат университетида фаолият юритаётган раҳбар ходимлардан бошлаб, барча профессор-ўқитувчиларгача тизимда олиб борилаётган ислоҳотларга ўткир нигоҳ билан назар ташлаётганликлари аён.\nҚабул жараёнларида шаффофлик ва ойдинликни таъминлаш, коорупцияга қарши аёвсиз курашни талабалар ўқишининг биринчи курсдан то охирги курсига қадар барча фанларни ўзлаштириш, курс иши, битирув малакавий иши ва магистрлик диссертацияларини ҳимоя қилиш, олий таълимдан кейинги таълимда ҳам бирдек ташкил этамиз.\nКоррупциянинг ҳар қандай кўринишларини содир этган университет жамоаси аъзоси – у ким ва қайси лавозимда ишлашидан қатъий назар, унга нисбатан “Қонун устувор – жазо муқаррар”лиги таъминланади.\nАбдуқодир ТОШҚУЛОВ, Термиз давлат университети ректори:\n- Азиз ота-оналар ва абитуриентлар, нопок кимсаларнинг алдовига учраманг. Университетда таниши ёки яқин қариндоши ишлашини рўкач қилиб, сизга талабаликни ваъда қилаётганларга ҳеч қачон ишонманг.\nБарча жараёнлар очиқ ва шаффоф, адолатли ўтиши таъминланади. Ижодий имтиҳонлар очиқ ва шаффоф ўтказилади ва бу жараёнлар кенг жамоатчилик, ОАВ, блогерлар иштирокида бўлиб ўтади. Биз имтиҳон жараёнларини адолатли ва шаффоф ўтиши учун барча чораларни кўрамиз.\nАбитуриентларга айтар сўзим: Фақат ўз билимингиз ва кучингизга ишонинг! Бошқа ҳеч нарса сизга ёрдам бера олмайди. Алдовларга учиб, кейин афсусланиб қолманг. Жамиятда коррупцияни янада авж олишига ҳисса қўшманг!\nБаҳодир СОБИРОВ, Навоий давлат педагогика институти ректори:\n- Навоий давлат педагогика институтига қабул жараёнини шаффоф, адолатли таъминлашда ҳам институт томони ҳам жамоатчилик бирдек масъул, деб ўйлайман.\nШундай экан, абитуриентлар, уларнинг ота-оналари ва фуқароларга қарата мурожаат қилмоқчиман:\nАзиз абитуриент, Сиз ўз билимингизга, имконият ва иқтидорингизга, истеъдод ва тафаккурингизга ишонинг. Қабул жараёни тўлалигича Давлат комиссияси томонидан бошқарилиши ва амалга оширилишини унутманг. Унга ҳеч бир инсон омилининг аралашувига йўл қўйилмайди. Шу сабабли, фирибгарларнинг алдовига тушиб қолманг.\nНусрат МУРОДОВ, ТИҚХММИ Бухоро филиали директори:\n- Бир ҳақиқатни унутманг! Пора билан ўқишга кирган инсон, бутун ҳаёти давомида шу пулни қайтариб ишлаб олиш ҳаракатида бўлади.\nУ ўқитувчими ёки шифокор, масъул мутасаддими ёки оддий ишчи қатъий назар олдига келган ҳар бир инсонга “товар” сифатида қарайди ва ундан доимо таъма қилади. Таъма билан суғориладиган қалбда эса яхшилик уруғи унмайди.\nТаъма ва пора занжирини қабул жараёнларидаёқ узайлик. Токи у бошқа ниш урмасин. Фарзандларимиз қўлида занжир бўлиб, уларни панжара ортига бошламасин!


Астрахан милицияси 27 ўзбекни қулликдан озод қилди.\n27 ноябр 2020, Тошкент вақти: 19:20\n“Новости” ахборот агентлиги хабарига кўра, Астрахан ички ишлар бошқармаси ходимлари вилоятнинг Приволжск туманидаги хусусий корхоналардан бирида қулликда бўлган 27 кишини озод этган. Озод этилганларнинг барчаси Ўзбекистон фуқаролари экани аниқланган. Ўзбеклар бир неча ой мобайнида тинимсиз меҳнат қилгани ва уларга иш ҳақи тўланмаганини билдирган.\nАстрахан ички ишлар бошқармаси матбуот котибининг айтишича, ўзбекларнинг ҳужжатлари иш берувчиларда сақланган. Норозилик билдирган ўзбеклар эса калтакланиб, ҳар доим тазйиқ остида бўлган.


ХИТОЙ ПОЙАБЗАЛЛАРИ ЖАЛАҚУДУҚДАН ЧИҚМОҚДА - AUZ.UZ\nХИТОЙ ПОЙАБЗАЛЛАРИ ЖАЛАҚУДУҚДАН ЧИҚМОҚДА\nСўнгги йилларда мамлакатимизда Президентимиз ташаббуси билан инвестиция сиёсати тубдан такомиллашиб бормоқда. Уни амалга ошириш борасида самарали механизмлар ҳаётга татбиқ этиляпти. Натижада импорт ўрнини босувчи эскпортбоп маҳсулотлар тайёрланишига эришиляпти.\nДавлатимиз раҳбарининг 2018 йил 19 декабрдаги “Ўзбекистон Республикасининг 2019 йилга мўлжалланган инвестиция дастурини амалга ошириш чора-тадбирлари тўғрисида”ги қарори инвестиция жараёнларини тезлаштириш, ишбилармонлик ва тадбиркорлик муҳитини янада яхшилашда дастуриламал бўлиб хизмат қилмоқда.\n- Қарор ижросини таъминлаш мақсадида 2019-2020 йилларда Жалақудуқ туманида умумий қиймати 1 трлн 973 млрд. сўмлик саноат, хизмат кўрсатиш ва қишлоқ хўжалиги йўналишидаги 40 та лойиҳани ишга тушириш режаланган, - дейди туман ҳокимлиги инвестициялар, инновациялар, хусусийлаштирилган корхоналарга кўмаклашиш ва кичик саноат зоналари ҳамда туризмни ривожлантириш масалалари бўйича бош мутахассиси Бобомурод Юлдашев. – Натижада бир минг етти юзга яқин иш ўрни яратилади. Айрим лойиҳаларга 215 млн 400 минг АҚШ доллари миқдоридаги хорижий инвестициялар жалб этилади.\nТуманнинг Ойим шаҳарчасидаги фойдаланилмай турган собиқ сочиқ ишлаб чиқариш корхонасида хорижий инвестициялар ҳисобига фаолиятини бошлаган "JIA EN" масъулияти чекланган жамияти манзилли дастурга киритилган бўлиб, умумий қиймати 5 млн. АҚШ долларни ташкил этади.\nЖамият раҳбари Лин Ен Фунинг маълум қилишича, лойиҳа икки босқичдан иборат, ўтган йилнинг охирида биринчи босқич 1 млн 50 минг АКШ доллари инвестиция киритиш ҳисобига ишга туширилган ва 30 нафарга яқин фуқаронинг бандлиги таъминланган.\nАйни пайтда бу ерда юздан ортиқ турдаги пойабзал маҳсулотлари ишлаб чиқарилмоқда ва ички бозорга етказиб берилмоқда.\n- Аслида лойиҳани 2018 йилда тўлиқ амалга ошириш белгиланган эди, - дейди Лин Ен Фун. – Бироқ кутилмаганда ишлаб чиқариш биноси масаласида муаммолар юзага келди ва натижада икки босқичга бўлдик.Иккинчи босқич учун бизга туман ҳокимлиги томонидан Ўроқчитепа маҳалласи ўрамидаги бўш турган 1.0 га ер майдони ажратилди. Ҳозирда қурилиш ишлари бошлаб юборилган. Жорий йилнинг учинчи чорагида ишга туширамиз. Шундай ишчилар сони 120 тадан ошса, корхона йилига бир ярим миллион дона пойабзал ишлаб чиқариш қувватига эга бўлади.


Ўзбекистон, 19 феврал 2013 саҳифа 1\n22 август 2019, Тошкент вақти: 23:31\nТошкентда Coca Cola танқис бўлиб қолди\nТошкент шаҳридаги дўконларда кейинги бир ҳафта давомида "Coca-Cola Icihmligi Uzbekiston, LTD" компанияси ишлаб чиқарган ичимликлар камайиб қолди.\nВенадаги қочқинлар намойишида ўзбекистонликлар ҳам қатнашмоқда\nАвстрия пойтахти Вена шаҳрида 16 феврал куни қочқинлар ҳуқуқлари ҳимоясига ўтказилаётган норозилик тадбирларида ўзбекистонлик қочқинлар ҳам қатнашяпти.\nҚорасувлик бир савдогар йигит 4 феврал куни Озодликка қўнғироқ қилиб, менинг бухороликларга бир мурожаатим бор, эшиттириб қўйсангизлар, деб илтимос қилди. Қирғизистоннинг Қорасувида ишлайдиган бу йигитнинг Бухорою унинг аҳолисига нима алоқаси бор? Сабр қилсангиз, бу ҳақда ҳам айтамиз.


Андижонда картошка етиштириш ишлари қизғин паллага кирди | O'zLiDeP\nАндижонда картошка етиштириш ишлари қизғин паллага кирди\nАйни кунда халқимиз синовли кунлар қаршисида турибди. Короновирус пандемиясининг бутун дунёга солиб турган хавфи мамлакатмизни ҳам четлаб ўтмади. Машаққатли палладамиз. Бундай вазиятда аҳолига елкадош бўлиш, турли соҳта ваҳима, саросималардан халқни халос қилиш олий мақсадимиз.\nМаълумки, карантин бошланган илк кунлардан аҳолида озиқ-овқат маҳсулотлари етишмовчилиги келиб чиқиши тўғрисида турфа фикрлар шаклланди. Албатта, бу нотўғри. Ўзбекистон ерлари унумдор. Деҳқонлари миришкор. Ер тилини тушунадиган фермерларнинг саъй-ҳаракатлари билан мазкур масалада муаммо туғилмаслиги аниқ.\nАндижон тупроғи азалдан унумдорлиги билан ном қозонган. Биргина картошка етиштириш юзасидан ўрганишлар олиб борилганда, бу фикр ўзини оқлади.\nЎзбекистон Республикаси Вазирлар Маҳкамасининг жорий йил 14 апрелдаги “Деҳқон хўжаликлари ва аҳоли томорқаларидан самарали фойдаланиш, экин экиш ишларини тизимли ташкил қилиш ҳамда маҳсулот етиштириш ҳажмларини кўпайтириш чора-тадбирлари тўғрисида”ги қарори ижросини таъминлаш мақсадида вилоятимизда деҳқор хўжаликлари ва томорқа ер участкаларида серҳосил ва юқори даромад берадиган қишлоқ хўжалиги экинлари, хусусан, картошка экиш ишлари жадаллик билан олиб борилди. Бу борада серҳосил, тезпишар ва экспортбоп навларини етиштиришга алоҳида аҳамият берилгани бежиз эмас.\nАлбатта, туманларнинг қишлоқ хўжалиги экинларига ихтисослашуви инобатга олинди. Жумладан, 2020 йилда картошка экиш ишлари аҳоли хонадонларида иссиқхоналар ташкил этиш, суғориш қудуқларини қазиш, кам таъминланган оилаларга салоҳиятли фермер хўжаликларини бириктириш ишлари “Бир маҳалла – бир маҳсулот” тамойили асосида амалга оширилмоқда. Масалан, картошкани энг кўп етиштириш бўйича тупроқ ҳолати, унумдорлиги ҳисобга олинган ҳолда жорий йилда Шаҳрихон тумани энг катта кўрсаткични ташкил қилмоқда. Яъни, тумандаги 1816 та хонадон томонидан жами 105 гектар ер майдонига картошка экилди.\nҲозирги кунга қадар вилоятда мавжуд 477 минг 374 та деҳқон хўжаликлари ва томорқа ер эгалари томонидан 2770 гектар ер майдонига картошка экиш ишлари якунига етказилди. Бу дегани, эртанги мўл ҳосил, халқ дастурхони тўкинлиги деганидир.\nАммо бу борада ҳам мавжуд муаммоларни бартараф қилиш зарурлигини қайд этиш керак. Масалан, картошка нархларини сунъий ошириб олишга сабаб бўлаётган омиллар, аввало. нимада? Албатта, унга бўлган талабнинг юқоридалигида. Демак, бу маҳсулотнинг етиштирилиш ҳажмини тезкор суръатда ошириш жоиз.\nЮқорида энг кўп картошка етиштираётган туман кўрсаткичини кўрсатдик. Бу кўрсаткич Олтинкўл, Андижон, Асака туманларида нисбатан пастлигини ҳисобга олиб ва айни вазиятдан келиб чиқиб, бу ерлардаги ихтисослашувни картошкачиликка алмаштириб туриш мақсадга мувофиқ бўларди.\nДавлатимиз раҳбарининг шу йил 6 майдаги “Республикада картошка етиштиришни кенгайтириш ва уруғчилигини янада ривожлантириш чора-тадбирлари тўғрисида”ги қарори картошкачиликни кенгайтиришда муҳим ҳуқуқий асос бўлиб хизмат қилиши шубҳасиз. Боиси мазкур ҳужжат билан Ўзбекистонда картошкачилик кластерлари ва кооперациялари ташкил этилиб, туманлар ҳамда ҳудудлар картошка етиштиришга ихтисослаштирилади.\nЭндиликда миришкорларимиз ерга картошканинг тезпишар, унумдор, табиат инжиқликларига чидамли навларини экиб, ҳосил олиш жараёнини 2-3 мартагача кўпайтира олса, бу йўналишдаги танқислик умуман кузатилмаслигига эришамиз. Зеро, мазкур қарор билан картошкачилик соҳасига оид бир қатор янгилик ва имтиёзлар жорий этилаётир.


“Адолат” номзоди Тошкент шаҳри ва вилоятида сайловолди ташвиқотларини олиб борди | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\n“Адолат” номзоди Тошкент шаҳри ва вилоят...\n19:27 / 22 Oct\nПойтахтлик сайловчилар билан учрашувда Баҳром Абдуҳалимов сўнгги йилларда олиб борилган ишлар ҳақида гапирар экан, Тошкентнинг ўзига хос туризм салоҳияти борлигини таъкидлади.\n“Тошкентдаги “Сузук ота”, “Ҳазрати Имом”, “Шайх Ҳованди Тоҳур”, “Зангиота” зиёратгоҳ мажмуалари, масжид-мадрасалар таъмирланиши пойтахтдаги туризм салоҳиятини кўрсатиб беради. Ҳудуднинг ўзига хос миллий таомлари бу ерда гастрономик туризм учун ҳам катта имкониятлар борлигини билдиради”, – деди президентликка номзод.\nАнгренлик сайловчилар билан бўлиб ўтган учрашувда партия вакиллари, маҳаллий кенгаш депутатлари, таълим, тиббиёт соҳалари вакиллари, нуронийлар, фаол ёшлар, хотин-қизлар ҳамда оммавий ахборот воситалари ходимлари иштирок этишди.\nНомзоднинг дастуридан таркиб топган устувор йўналишлар, мақсад ва вазифалар социал-демократия ғояси ҳамда Ўзбекистон “Адолат” социал-демократик партиясининг дастурий мақсадлари ва сиёсий платформасига тўлиқ мос келиши таъкидланди.\nСайловолди учрашувларида номзоднинг сайловолди дастурида эътибор қаратилган олий таълим тизимини такомиллаштириш, таълим соҳасида адолат устуворлигини таъминлаш масалалари муҳокама қилинди. Жумладан, номзоднинг сайловолди дастурига:\nболаларни мактабгача таълим ташкилотларига икки ёшдан бошлаб, юз фоиз қамраб олиш ва давлат мактабгача таълим тизимини тўлиқ бепул қилиш;\nўқитувчилар обрў-эътибори ва ҳуқуқий мақомини янада кўтариш ва шу мақсадда “Ўқитувчининг мақоми тўғрисида”ги қонунни қабул қилиш;\nумумтаълим мактаблари учун дарсликларнинг янги, замонавий авлодини яратиш учун “Дарсликлар бўйича илмий-тадқиқот институти”ни ташкил этиш;\nжамиятдаги ижтимоий мавқеидан қатъи назар, ҳар бир инсонга олий маълумот олиш имкониятини яратиш;\nолий таълим квоталарини бутунлай йўқ қилиш ва рейтинги юқори бўлган талабаларнинг бепул олий таълим олишини кафолатлаш каби режалар киритилган.


Ўзи хон, кўланкаси майдон бўлган мулкдорлардан 876 млн сўмдан ортиқ маблағ ундириб олинди - Халқ сўзи\n09:11 06 Июль 2019 Иқтисодиёт\nПрезидентимизнинг 2018 йил 4 сентябрдаги “Ишлаб чиқариш майдонларидан фойдаланиш самарадорлигини оширишга доир қўшимча чора-тадбирлар тўғрисида”ги қарори мазкур йўналишда олиб борилаётган ишлар самарадорлигини оширишга хизмат қилмоқда. Мазкур қарор ижроси доирасида ўтказилаётган ўрганишлар жараёнида хусусийлаштирилган, лекин йиллар давомида фойдаланилмасдан турган кўплаб объектлар аниқланмоқда.\n– Қарор ижроси доирасида Андижон тумани давлат солиқ инспекцияси томонидан олиб борилган ўрганишлар натижасида 130 та объект эгаси биноларидан фойдаланмаётгани аниқланган,–дейди Андижон вилояти давлат солиқ бошқармаси жамоатчилик билан алоқалар ва ҳуқуқий ахборот шўъбаси бош мутахассиси Дилмуроджон Парпиев. – Ўтган вақт мобайнида шунча бўш турган бинолардан фақат 12 таси бўйича инвестиция лойиҳалари тақдим этилган, холос. Шу боис, имконияти бўла туриб, мулкига нисбатан лоқайд муносабатда бўлганларга таъсирчан солиқ механизмини қўллаш чораси кўрилган.\nАндижон туман солиқ инспекцияси томонидан 84 та объект раҳбарига талабномалар юборилган. Уларга нисбатан 989 миллион сўм қўшимча ер ва мол-мулк солиғи қайта ҳисоб-китоб қилинди. Айни пайтга қадар мазкур субъектлардан 876 миллион 400 минг сўм маблағ ундириб олинди. Жумладан, тумандаги “М.К.С” корхонасига Идоралараро комиссиянинг тегишли хулосасига кўра, таъсирчан солиқ механизми қўлланилган. Унга мувофиқ, биринчи олти ойга 39 миллион 895 минг, ушбу муддат якунлангач, 115 миллион 105 минг сўм ер ва мол-мулк солиғи қайта ҳисобланиб, маблағ тўлиқ ундириб олинди.\nАчинарлиси шундаки, бу тоифа кишилар объектларни хор қилгани етмагандек, мол-мулк, ер солиғини ҳам ўз вақтида тўламаганлар. Улар бугун мамлакатимизда олиб борилаётган ислоҳотлар, ўзгаришлардан тўғри хулоса чиқариб, йиллар давомида халқнинг, давлатнинг маблағлари ҳисобига қурилган, одамларга фойда бериб келган ана шундай иншоотлар бекор турмаслиги лозимлигини англаб етишлари даркор.


Ўзбекистон қизамиқ ва қизилчадан холи мамлакат деб тан олинди\n09:20 / 09.11.2017\nЎзбекистон Жаҳон соғлиқни сақлаш ташкилоти (ЖССТ) томонидан қизамиқ ва қизилча касалликларини бартараф этган мамлакат сифатида тан олинди. Бу ҳақда ЮНИСЕФ'нинг Ўзбекистондаги ваколатхонаси хабар бермоқда.\nЖССТнинг қизамиқ ва қизилча бартараф этилганини тасдиқловчи Европа минтақавий комиссиясининг таъкидлашича, бу ҳолат бутун Европа минтақасида қизамиқ ва қизилча касаллигини бартараф этиш мақсадига эришишга сезиларли даражада ҳисса қўшади.\n2007 йилда Ўзбекистон Миллий эмлаш тақвимига қизамиқ, тепки ва қизилча (ҚТҚ)га қарши вакцинани киритди. 12 ойлигида ва 6 ёшига болани ҚТҚга қарши эмлаш ушбу касалликларга нисбатан умрбод иммунитетни шакллантиради.\nМамлакат бўйича ҚТҚга қарши эмлаш кўрсаткичлари юқори бўлиб, бунда қамров биринчи эмлашда 99.5%ни ва қайта эмлашда 99.7%ни ташкил этади (2016).\nЮқумли касалликлар болалар саломатлигига таҳдид соладиган асосий хавфлардан бири ҳисобланади. Шу боис Соғлиқни сақлаш вазирлиги олдини олиш мумкин бўлган касалликларга қарши эмлаш, уларнинг олдини олиш ва тугатишга қаратилган Миллий эмлаш дастурини амалга ошириш бўйича қатор чоралар кўрмоқда.\n«Кейинги пайтларда миллий эмлаш дастури янги-янги замонавий вакциналар билан бойитиб борилмоқда. Шу билан бирга, жорий йилда юқумли касалликларга қарши эмлаш учун сарфланадиган маблағлар тўлиқ давлат бюджети ҳисобидан қопланди. Янада аниқроқ айтадиган бўлсак, 2017 йил учун 42,3 миллиард сўм маблағ ажратилди. Эмлаш даражаси 99,5 фоизни ташкил этди. 2018 йилдан жаҳонда биринчилардан бўлиб ўсмир қизларни папиллома вирусига қарши эмлаш билан тўлиқ қамраб олиш йўлга қўйилади. Бу аёллар ўртасида онкологик касалликларнинг олдини олиш, репродуктив саломатликни мустаҳкамлашга хизмат қилади», - дея хабар берди KUN.UZ'га Соғлиқни сақлаш вазирлиги ахборот хизмати.\n«14 ёшгача бўлган болалар Ўзбекистон аҳолисининг 27 фоизини ташкил қилади. Эмлаш биз томондан келажак авлодлар учун соғлиқни сақлаш соҳасида қила оладиган энг муваффақиятли ва молиявий томондан самарали сармоялардан биридир, - дейди ЮНИСЕФ'нинг Ўзбекистондаги ваколатхонаси раҳбари Саша Грауманн. - Миллий эмлаш тақвими бўйича умумий қамровини таъминлаш учун Ҳукумат, халқаро ҳамкорлар ва маҳаллий жамоалар билан биргаликда ишлашни давом эттирамиз».\nЮНИСЕФ Ўзбекистон ҳукуматига янги вакциналарни киритиш ва сотиб олиш, уларнинг сифатли сақланиши учун совуқ занжир тизимини янада яхшилаш, вакциналарни харид қилишда мустақил молиялаштиришга эришиш ва эмлашга бўлган талабни доимий равишда оширишда кўмак бериб келмоқда.\nНогиронлиги бўлган инсонларни барча қатори қабул қилишни ўрганиш вақти келди\nИнқирозлар давом этаётган давлатлардаги 48 млн болага 3,6 млрд долларлик ёрдам талаб этилмоқда\n«ПСЖ» Роналдуни олишга тайёр, фақат бир шарт билан\nЮНИСЕФга янги раҳбар тайинланди\nТрамп Путинга қўнғироқ қилди


Еврокомиссия Озарбайжонга газ қувури қурилишини маъқуллади\n20:09 / 03.03.2016\nЕврокомиссия катта миқёсдаги энергетик лойиҳанинг бир қисми – Жанубий газ йўлагининг Европадаги қисми – ТАРни (Греция, Албания ва Италия ҳудудлари бўйича ўтувчи Трансадриатик газ қувури) қуриш бўйича келишувни маъқуллади. Бу газ қувури Трансанатолия газ қувурининг (TANAP) давоми бўлади. Бу ҳақда Еврокомиссия хабарига иқтибос келтирган ҳолда RNS нашри хабар берди.\nTANAP орқали Озарбайжондаги "Шах-Дениз" конидан газ экспорт қилиш режалаштирилмоқда. Газ қувури Озарбайжон, Грузия ва Туркия орқали ўтади ҳамда ТАРга уланиб, шу тариқа Озарбайжон ва Европани боғлайди.\nГаз қувури қурилиши Европанинг Россия газидан боғлиқлигини анча камайтириши ва Европа энергетика бозорида рақобатни ошириши керак.


Флоридадаги қариялар уйида ҳалок бўлганлар сони 12 кишига етди\n20:27 / 29.09.2017\nАҚШнинг Флорида штатидаги Голливуд шаҳрида "Ирма" довули сабабли электр энергия бўлмаган ва кондиционерлар ишламаган қариялар уйида ҳалок бўлганлар сони 12 кишига етди. Бу ҳақда Associated Press ахборот агентлиги хабар бермоқда.\nАввалроқ 8 киши ҳалок бўлгани маълум қилинганди.\nШаҳар полиция бошқармаси бошлиғи Том Санчеснинг айтишича, ушбу ҳолат юзасидан тергов олиб борилмоқда. Флорида губернатори Рик Скоттнинг айтишича, айбдорлар қаттиққўллик билан жазоланадилар. CNN телекомпанияси маълумотларига кўра, юз берган ҳодисадан кейин Флорида раҳбарияти штатдаги 40 дан кўпроқ қариялар уйида сақланувчиларнинг парваришланиши шароитларини текширишга қарор қилган.\nФлоридада довул вақтида ва табиий офат оқибатларини бартараф этиш ишларида яна камида 13 киши ҳалок бўлган.\nФлорида қариялар уйи\nФлоридада совуқ ҳаво сабабли игуана калтакесаклари “тарашадек қотмоқда”\nФлоридадаги шаҳарда 29 йил ичида илк бор қор ёғди\nFalcon Heavy ўта оғир ракетаси парвозга шай ҳолатга келтирилди (видео)\nҚайиққа сакраб чиқиб олган тимсоҳ сайёҳларни ваҳимага солди (видео)\nАҚШда 93 ёшли аёл қариялар уйидан куч билан ҳайдаб чиқарилди (видео)


Кун мавзулари, 18 феврал 2018\n19 ноябр 2019, Тошкент вақти: 06:03\nякшанба 18 феврал 2018\nПрезидент Шавкат Мирзиёевнинг "Тижорат ташкилотларида давлат иштирокини янада камайтириш бўйича чора-тадбирлар ҳақида"ги қарори лойиҳаси Ягона интерактив давлат хизматлари порталида муҳокамага қўйилди. Лойиҳада Тошкентдаги деҳқон бозорларидан бири ва битта савдо марказини хусусий, жумладан, хорижий ширкатга бериш таклиф қилинган.\nЎзбекистон президенти Шавкат Мирзиёев 16 февраль куни Бухоро вилоятининг Пешкў туманида вилоят фаоллари билан бўлган учрашувда яна Миллий хавфсизлик хизмати ҳақида тўхталди. Президентнинг айтишича, МХХнинг Бухоро вилоятидаги ходимлари ҳам жуда кўп адолатсизликка йўл қўйган, гуноҳсиз тадбиркорларни олиб бориб қамаган.\nРоссия ва Исроил ватандоши Тошкентдаги Лок-бўёқ заводининг собиқ тижорий директори 2002 йили озодликдан махрум қилинган 61 яшар Валерий Парижер Жаслиқ қамоқхонасидан муддатидан олдин озод қилинган. Парижернинг синглиси Нелли Парижернинг Озодлик мухбирига айтишича ўткан йил март ойида озод бўлган маҳкумнинг Исроилга етиб олгунига бу ҳабарни матбуотдан сир сақлашни маъқул кўришган.\nЛола Астанова: Ўзбекистонга фақат концерт бериш учун бораман (ВИДЕО)